Isytihar darurat COVID-19 tak bawa kepada pemerintahan diktator

BANGI, 1 Rabiulawal 1442H, Ahad – Proklamasi atau pengisytiharan darurat untuk menangani wabak pandemik COVID-19, tidak akan membawa negara kepada pemerintahan diktator.

Felo Penyelidik (Undang-Undang dan Perlembagaan) Universiti Teknologi Malaysia, Dr Muhammad Fathi Yusof menjelaskan, proklamasi darurat dalam Perkara 150 bukan hanya untuk menangani masalah keselamatan dan ketenteraman awam, bahkan juga menyentuh soal ekonomi.

Beliau turut menyangkal kebimbangan orang ramai bahawa tindakan itu akan menyebabkan negara diperintah pihak tentera dan seluruh negara tertakluk kepada perintah berkurung.

“Tanggapan ini jauh dari hakikat sebenar. Dari sudut pemerintahan, proklamasi darurat COVID-19 tidak akan mengubah bentuk pemerintahan sedia ada.

“Kerajaan tetap boleh berfungsi seperti biasa kerana perubahan fungsi kerajaan di peringkat kementerian dan negeri-negeri tidak diperlukan bagi menangani COVID-19,” katanya dalam kenyataan.

Sebelum ini, Dr Muhammad Fathi menyarankan negara menguatkuasakan proklamasi darurat COVID-19 bagi mengawal penularan pandemik itu.

Beliau dalam tulisan di Berita Harian pada 14 Oktober lalu menyifatkan, pengisytiharan darurat di bawah Perkara 150 Perlembagaan adalah jalan terbaik menangani krisis kesihatan ini.

Dr Muhammad Fathi berkata, tulisannya itu bagaimanapun menimbulkan kebimbangan ramai kerana perintah darurat sering dikaitkan dengan kekacauan yang memerlukan pemerintahan tegas dan keras.

“Apa yang berlaku ialah pemberian kuasa secara jelas dan teratur kepada Majlis Keselamatan Negara (MKN) untuk menangani COVID-19.

“Sejak Perintah Kawalan Pergerakan diisytiharkan, peranan aktif MKN telah digerakkan untuk menangani wabak ini. Tetapi dari sudut kuasanya agak kurang jelas dan janggal,” katanya.

Oleh itu, beliau berkata, proklamasi darurat COVID-19 tidak sepatutnya dijadikan satu polemik atau ketakutan rakyat Malaysia.

“Kita mengharapkan dengan diisytiharkan darurat COVID-19, penguatkuasaan peraturan dan arahan berkaitan usaha menangani wabak termasuk PKP dan langkah-langkah lain dapat dilaksanakan dengan lebih lancar.

“Selain itu, ia juga mampu menyediakan mekanisme yang dapat mengelakkan rakyat terjebak dalam pilihan raya umum dalam tempoh wabak ini,” katanya.


3,179 bom dijatuhkan di Yaman sejak 2015

SANA’A, 20 Jamadilakhir 1442H, Selasa – Gabungan yang dipimpin Arab Saudi didakwa telah menjatuhkan 3,179 bom kluster ke Yaman sejak awal pencerobohannya di negara itu pada tahun 2015.

Ketua Pengarah Pusat Tindakan Eksekutif Yaman (YEMAC), Ali Sofra mendakwa, mangsa adalah orang awam, kebanyakannya wanita dan kanak-kanak – melebihi 1,000 – dan berlaku di kawasan pertanian dan penggembalaan, lapor laman web al-Maloumeh Iraq.

Arab Saudi, disertai sekutunya termasuk Emiriah Arab Bersatu (UAE), telah mengetuai perang menentang Yaman sejak Mac 2015 dengan tujuan untuk mengembalikan bekas pemerintah pro-Riyadh kembali berkuasa.

Seorang pegawai PBB mendakwa, Arab Saudi dan UAE telah menggunakan bom kluster dalam serangan ketenteraan mereka terhadap kejiranan kediaman di Hudaydah, Yaman.

Pada Jun 2020, Kementerian Hak Asasi Manusia Yaman memberi amaran peluru kluster memberi kesan serius kepada kehidupan orang awam, terutama wanita dan kanak-kanak.

Ini kerana, gabungan yang dipimpin Arab Saudi didakwa menggunakan ribuan bom kluster di kawasan perumahan, menyebabkan orang awam mati atau cedera.

“Menurut statistik tepat yang diperoleh, ada lapan jenis bom kluster yang telah digunakan di Yaman, yang dihasilkan oleh Amerika Syarikat, Britain, dan Brazil,” kata Sofra.

Serangan bom disasarkan di sembilan wilayah iaitu Sa’ada, Hajjah, ibu kota Sana’a, Hudaydah, Jawf, Amran, Mahweet, Dhamar dan Ta’izz.

Pemangku Menteri Hak Asasi Manusia, Ali Al-Dailami mendakwa, bom kluster yang digunakan dalam perang adalah sebahagian daripada senjata yang dilarang di peringkat antarabangsa, lapor Badan Akhbar Yemen (YPA).

Beliau juga mendakwa, negara-negara pakatan yang dipimpin Arab Saudi dengan sengaja membeli senjata haram dari sumber yang tidak diketahui.- Agensi


Ayuh warga Putrajaya! Jalankan tanggungjawab undi Datuk Rosli

ESOK hari mengundi. Undilah pemimpin yang betul, yang tepat, yang wibawa.

Dato’ Mohd Rosli Ramli telah berjasa di Putrajaya sejak tempoh perkhidmatan beliau di jabatan-jabatan kerajaan.

Jawatan terakhir yang disandang beliau ialah Pengarah Pembangunan Negeri Selangor.

Negara kita sedang menghadapi krisis kepimpinan yang kritikal maka calon pemimpin seperti Dato’ Mohd Rosli Ramli amat diperlukan oleh negara kita sekarang.

Rakyat semestinya mahu menolak calon muka lama di dalam arena politik negara kita. Berikan calon muka yang baharu untuk membawa perubahan yang lebih segar.

Ayuh Putrajaya, jalankan tanggungjawab anda!

Jangan takut untuk mengubah undi. Kita perlu #beraniberubah.

Datuk Mohd Rosli Ramli
Calon Pejuang Parlimen Putrajaya


Lapor pihak berkuasa jika Islam dihina, jangan ambil tindakan sendiri

KUALA LUMPUR, 21 Zulhijjah 1443H, Khamis – Undang-undang di Malaysia adalah mencukupi untuk digunakan bagi menghukum individu yang menghina kesucian agama Islam.

Menteri di Jabatan Perdana Menteri (Hal Ehwal Agama) Datuk Idris Ahmad berkata sehubungan itu, orang ramai diminta tidak mengambil tindakan sendiri tanpa mengikut lunas undang-undang sedia ada jika kesucian agama Islam dihina oleh pihak tertentu.

“Saya tidak mahu orang awam membuat tindakan mereka sendiri jika mengetahui ada pihak melakukan penghinaan terhadap kesucian agama Islam. Pihak berkuasa di negara ini seperti Polis Diraja Malaysia (PDRM), Jabatan Kemajuan Islam Malaysia (JAKIM), Kementerian Dalam Negeri (KDN) dan semua agensi penguat kuasa amat cekap dalam melakukan tugas mereka.

“Saya berterima kasih kepada mereka atas tindakan pantas terhadap isu penghinaan terhadap agama Islam yang banyak berlaku kebelakangan ini,” katanya semasa sidang media selepas pelancaran Seminar Lelaki Qawwam peringkat kebangsaan 2022 di Masjid Wilayah Persekutuan Kuala Lumpur di sini hari ini.

Idris berkata punca individu terlibat menghina agama Islam adalah disebabkan oleh banyak faktor terutamanya masalah mental si pelaku.

“Secara normalnya jika seseorang yang waras sama ada dari kalangan orang Islam atau sebagainya mereka tidak akan sewenangnya cuba untuk mengaibkan agama secara rela,” katanya.

Menurut Idris pihaknya juga sentiasa berusaha membuat penyelesaian jangka panjang tentang isu itu dengan dua kaedah.

“Pertama kita cuba untuk memberikan pendidikan seperti usaha dakwah, turun ke lapangan, menganjurkan majlis kefahaman agama seperti hari ini dan sebagainya kepada orang awam.

“Keduanya ialah sistem hukuman itu sendiri yang mana pesalah perlu dihukum mengikut undang-undang sedia ada,” katanya.

Seminar Lelaki Qawwam adalah usaha memperkasa peranan lelaki khususnya lelaki muslim, sebagai pemimpin, pelindung serta pembela keluarga dan masyarakat.

Sebelum ini, hangat diperkatakan tentang beberapa individu yang menghina agama Islam dan reaksi orang ramai. Terbaharu sebuah kelab komedi yang menjadi lokasi seorang wanita menanggalkan baju kurung dan tudung ketika membuat persembahan komediri dan premis berkenaan juga disimbah cat oleh dua lelaki. – Bernama


Peruntukan RM16 bilion dimanfaatkan demi kepentingan sektor pertahanan negara

KUALA LUMPUR, 22 Rabiulawal 1443H, Jumaat – Peruntukan RM16 bilion akan dimanfaatkan sepenuhnya demi kepentingan sektor pertahanan negara dan memenuhi aspirasi #KeluargaMalaysia terutama bagi anggota, veteran Angkatan Tentera Malaysia dan warga awam Kementerian Pertahanan.

Menteri Kanan Pertahanan Datuk Seri Hishammuddin Tun Hussien berkata peruntukan yang diumumkan dalam Bajet 2022 itu juga merupakan yang tertinggi sejak Rancangan Malaysia Kesembilan (RMK9).

“Alhamdulillah, #Bajet2022 yang inklusif, menyeluruh dan menggambarkan bajet daripada rakyat, oleh rakyat, untuk rakyat. Tiada yang tertinggal.

“Wanita, ibu tunggal, warga emas, anak muda, semuanya menerima manfaat. Inisiatif pendidikan, pendigitalan dan paling penting kesihatan telah diberi keutamaan (dan) amat diperlukan dalam persediaan kita beralih ke fasa endemik #COVID-19,” katanya dalam hantaran di laman rasmi Facebooknya hari ini.

Hishammuddin juga mengucapkan terima kasih kepada Perdana Menteri Datuk Seri Ismail Sabri Yaakob dan Menteri Kewangan Tengku Datuk Seri Zafrul Abdul Aziz atas peruntukan RM16.1 bilion kepada Kementerian Pertahanan.

Zafrul, melalui Bajet 2022 hari ini mengumumkan Kementerian Pertahanan dan Kementerian Dalam Negeri masing-masing diperuntuk dana sebanyak RM16 bilion dan RM17 bilion.

Zafrul dilaporkan berkata RM1.6 bilion diperuntuk bagi mempertingkat kesiagaan aset utama ATM dan RM14 juta untuk menggantikan peralatan utama pasukan khas laut (PASKAL) dan pasukan khas udara (PASKAU) seperti payung terjun, alat selam litar tertutup serta bot.

Selain itu, kerajaan turut akan menambah empat pintu masuk imigresen baharu antaranya di Telok Melano dan Baleh, Sarawak bagi memenuhi keperluan peningkatan pergerakan susulan perubahan ibu negara Indonesia ke Kalimantan dan pembukaan Lebuhraya Pan Borneo jajaran Telok Melano.

Sementara itu, Ketua Pengarah Imigresen Datuk Khairul Dzaimee Daud berkata pembukaan empat pintu masuk baharu imigresen seperti yang diumumkan Menteri Kewangan dalam Bajet 2022 itu akan membolehkan kawalan kemasukan warga asing dilaksanakan dengan lebih cekap dan berkesan.

“Way forward selepas ini ialah mengadakan engagement dengan kerajaan negeri kerana ia melibatkan urusan pengambilan tanah dan kelulusan pihak berkuasa tempatan.

“Imigresen akan memberi fokus kepada sistem automasi di pintu-pintu masuk baharu dan sedia ada supaya masa menunggu dapat dipercepatkan,” katanya. – Bernama


Fuad A Kiram diklasifikasikan sebagai pengganas

PUTRAJAYA, 21 Ramadan 1444H, Rabu – Salah seorang penuntut daripada Kumpulan Sulu yang dikenali sebagai Fuad A Kiram  telah diklasifikasikan sebagai pengganas, kata Ketua Pengarah Bahagian Hal Ehwal Undang-Undang (BHEU), Jabatan Perdana Menteri Datuk Seri Khairul Dzaimee Daud.

Beliau berkata, Fuad telah disenaraikan dalam entiti yang diklasifikasi sebagai pengganas di bawah Seksyen 66B Akta Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 berkuat kuasa 6 April lepas.

“Kementerian Dalam Negeri telah memaklumkan bahawa seorang penuntut Fuad A Kiram yang juga salah seorang pengasas Royal Sulu Force iaitu satu kumpulan pengganas, telah diklasifikasikan sebagai entiti pengganas oleh kerajaan,” katanya.

Fuad atau nama sebenarnya Muhammad Fuad Abdullah Kiram, 69, merupakan salah seorang yang daripada lapan individu yang mendakwa waris Kumpulan Sulu dan sedang membuat tuntutan terhadap Sabah termasuk beberapa aset milik Malaysia di luar negara.

Pada Februari tahun lepas,  agensi berita di Sepanyol melaporkan penimbang tara negara itu Dr Gondoza Stampa telah mengarahkan Malaysia membayar pampasan sebanyak US$14.92 bilion (RM62.59 bilion) kepada waris Sultan Sulu.

Malaysia didakwa tidak membayar wang pemisah atau pampasan berjumlah RM5,300 setahun sejak 2013 yang dikatakan telah melanggar Perjanjian 1878 yang ditandatangani Sultan Jamal Al-Alam dengan Baron De Overbeck dan Alfred Dent mewakili syarikat British Utara Borneo.

Terdahulu pada majlis sama, Menteri Undang-Undang dan Reformasi Institusi Datuk Seri Azalina Othman Said berkata tuntutan berkenaan melalui timbang tara komersial serta prosiding terhadap Malaysia dibiayai oleh dana litigasi dikenali sebagai Therium untuk menuntut sebanyak US$14.9 bilion daripada Malaysia.

Azalina juga berkata fakta kes tuntutan Kumpulan Sulu itu adalah tidak begitu kukuh kerana sehingga kini belum diketahui sama ada mereka yang membuat tuntutan itu benar-benar waris Sultan Jamalul Kiram II.

Beliau berkata tuntutan pihak Sulu terhadap Malaysia juga mengabaikan kehendak rakyat Sabah  untuk membentuk  Malaysia pada 1963 seperti yang dilaporkan oleh Suruhanjaya Cobbold.  – Bernama


Langgar SOP: Polis akan panggil Najib

KUALA LUMPUR, 6 Syaaban 1442H, Sabtu – Polis akan mengambil keterangan bekas Perdana Menteri, Datuk Seri Najib Razak susulan tular video yang memaparkan beliau tidak mematuhi prosedur operasi standard (SOP) berada di sebuah restoran di Jalan Bukit Bintang, di sini semalam.

Ketua Polis Daerah Dang Wangi, ACP Mohamad Zainal Abdullah berkata, Najib didapati melanggar SOP di kawasan Perintah Kawalan Pergerakan Bersyarat (PKPB) dengan tidak menjalankan imbasan suhu dan tidak mendaftar MySejahtera di restoran itu.

“Siasatan dibuat di bawah Seksyen 21A Akta Pencegahan dan Pengawalan Penyakit Berjangkit 1988 dan Peraturan 18, Peraturan-Peraturan Pencegahan dan Pengawalan Penyakit Berjangkit (Kawalan Pergerakan Bersyarat) (No 4) 2021.

“Pihak polis akan memanggil kesemua yang terlibat dalam kes ini untuk memberi keterangan dalam masa terdekat,” katanya dalam kenyataan hari ini.

Mohamad Zainal berkata, kertas siasatan kemudian akan diserah kepada pejabat Pendakwa Raya sejurus siasatan selesai dijalankan.

Terdahulu, tular video berdurasi satu minit 39 saat memaparkan Najib bersama beberapa individu hadir di sebuah restoran untuk makan tanpa membuat imbasan suhu dan mendaftar MySejahtera yang diperlukan. – Bernama


Tiada hak eksklusif urus buangan terjadual: JAS

KUALA LUMPUR, 19 Muharram 1442H, Isnin – Tiada hak eksklusif dilesenkan kepada mana-mana ‘Premis Yang Ditetapkan Buangan Terjadual’ (PYDT BT) oleh Jabatan Alam Sekitar (JAS) bagi mengendalikan buangan terjadual di negara ini.

Ketua Pengarah JAS Norlin Jaafar menegaskan, setakat ini, jabatan itu telah melesenkan Kemudahan Pemerolehan Kembali, Pengolahan dan Pelupusan Terjadual di seluruh negara yang melibatkan 406 kemudahan (PYDT BT) dan 343 pengangkut.

“Ia bagi memastikan pengurusan buangan terjadual adalah berkesan dan memenuhi kehendak Akta Kualiti Alam Sekeliling (AKAS) 1974.

“Semua industri dan punca yang menghasilkan buangan terjadual hendaklah menguruskan buangan berkenaan dengan sempurna dari segi notifikasi, maklumat ciri buangan, penstoran, pelabelan, inventori dan maklumat pergerakan buangan terjadual,” katanya dalam satu kenyataan hari ini.

Norlin berkata, pengurusan buangan perlu direkodkan melalui sistem dalam talian iaitu Sistem Maklumat Elektronik Buangan Terjadual atau eSWIS, selaras dengan Peraturan-Peraturan Kualiti Alam Sekeliling (Buangan Terjadual) 2005.

Semalam, tular di media sosial mengenai dakwaan kerajaan memberi hak eksklusif kepada beberapa syarikat untuk mengumpul sisa terjadual dan syarikat terlibat mengenakan bayaran tinggi terhadap premis yang ingin mendapat perkhidmatan tersebut.

Norlin turut menegaskan, JAS tidak terlibat dalam penetapan kos dan sebarang bayaran yang dikenakan ke atas pengeluar buangan adalah ditetapkan oleh PYDT BT yang telah dilesenkan.

Beliau berkata, hak eksklusif yang pernah diberikan kerajaan adalah bagi operasi ‘Centralized Integrated Scheduled Waste Management Centre’ kepada Kualiti Alam Sdn Bhd selama 15 tahun bermula 1 Mac 2000 dan telah tamat pada 28 Februari 2015.

Tambahnya, kerajaan bercadang untuk membina lima kemudahan pengurusan sisa bersepadu di Johor, Perak, Terengganu, Sabah dan Pulau Pinang bagi memastikan sisa buangan berjadual dapat diurus dengan lebih baik dan sempurna. – Bernama


Sarawak larang import babi dari Sabah

KUCHING, 10 Rejab 1442H, Isnin – Sarawak melarang pengimportan babi, daging babi dan produk berasaskan babi dari Sabah dengan serta-merta setelah Demam Babi Afrika (ASF) dilaporkan dikesan di kalangan babi di daerah Pitas, negeri jiran itu.

Timbalan Ketua Menteri, Datuk Amar Douglas Uggah berkata, larangan itu dibuat mengikut Seksyen 8 Ordinan Kesihatan Awam Veterinar Sarawak 1999 untuk memastikan bahawa Sarawak tetap bebas dari ASF.

“Orang ramai dinasihatkan tidak membeli atau membawa daging babi atau produk daging babi dari Sabah atau negara jiran.

“Sesiapa yang melanggar perintah larangan import boleh didenda hingga RM50,000 atau dipenjara selama dua tahun, atau kedua-duanya,” katanya dalam satu kenyataan, hari ini.

Semalam, dilaporkan bahawa lapan daripada 13 babi yang diambil sampelnya di Pitas, Sabah, disahkan positif ASF.

Uggah juga mengatakan bahawa Jabatan Perkhidmatan Veterinar Sarawak akan memperketat langkah-langkah keselamatan biosekuriti, terutama di bahagian Limbang yang bersempadan dengan Sabah, dan memperkuat pengawasan penyakit ASF di seluruh negeri.

Katanya, jabatan itu telah mengadakan beberapa sesi penglibatan dan kesedaran mengenai ASF dengan pihak berkepentingan, termasuk petani, pengimport, Malaysia Airport Holdings Bhd dan agensi kerajaan.

“Jabatan juga akan meningkatkan kempen kesedaran dan langkah-langkah pengawalseliaan untuk memastikan virus tersebut tidak masuk ke negara ini,” katanya.

Sarawak mempunyai 30,000 tempat pembiakan yang menghasilkan 455,000 babi bernilai RM455 juta setiap tahun.


Air keruh di Tasik Kenyir bukan sebab pembalakan: MB

KUALA TERENGGANU, 17 Safar 1444H, Rabu – Isu air berkeladak di Tasik Kenyir adalah disebabkan hujan lebat dan tiada kena-mengena dengan pembalakan, kata Menteri Besar Datuk Seri Ahmad Samsuri Mokhtar.

Justeru, katanya, semua pihak dinasihatkan agar tidak terkeliru dengan punca yang menyebabkan air tasik di Hulu Terengganu itu menjadi keruh, sama ada ia akibat pembalakan ataupun kesan hujan lebat yang membawa aliran air dari bukit.

Beliau berkata semua aktiviti berkaitan perhutanan dan pembalakan mempunyai syarat-syarat khusus termasuk penentuan jarak bersesuaian antara kawasan pembalakan dengan gigi air.

“Langkah itu diambil menjadi syarat untuk memastikan tiada pencemaran akibat daripada pembalakan,” katanya kepada pemberita selepas Majlis Penyerahan Tunggakan Elaun Imam dan Bilal Masjid Mukim Negeri Terengganu di Wisma Darul Iman di sini, hari ini.

Beliau mengulas mengenai laporan akhbar hari ini yang mendakwa Air Terjun Sungai Lasir di Tasik Kenyir ‘indah khabar dari rupa’ kerana air keruh dan berkeladak, dipercayai berpunca daripada kegiatan pembalakan di kawasan berhampiran.

Menurut Ahmad Samsuri, beliau sendiri telah melakukan tinjauan di kawasan Tasik Kenyir dari udara dan mendapati memang terdapat kawasan yang berlaku runtuhan tanah, namun ia tidak berkait dengan aktiviti pembalakan.

“Kalau masih ingat apa yang berlaku baru-baru ini, dalam kes dilihat kayu balak yang jatuh akibat banjir, ada pihak kata sebab pembalakan, sedangkan selepas tinjauan didapati bukan sebab pembalakan tapi runtuhan bukit yang bawa sekali pokok kayu.

“Kita sentiasa berkomunikasi dengan Jabatan Hutan untuk melihat apa isu terbaru,” katanya.

Sementara itu, Ahmad Samsuri berkata kerajaan negeri sudah bersedia untuk menghadapi banjir semasa monsun Timur Laut (MTL) atau musim tengkujuh yang dijangka bermula November ini.

Katanya, Isnin lepas kerajaan negeri telah menerima peruntukan dan aset tertentu daripada peringkat pusat dan Agensi Pengurusan Bencana Negara (Nadma).

“Kita sentiasa bersedia dengan apa juga (keadaan) dan berdoa supaya tahun ini tidak seperti tahun sebelum ini yang mengalami banjir buruk,” katanya.

Sementara itu, Ahmad Samsuri berkata kerajaan negeri telah meluluskan peruntukan sebanyak RM242,925 bagi pembayaran elaun tertunggak dari 2005 hingga 2018 kepada lima orang imam dan tujuh bilal.

Katanya, antara faktor tunggakan berkenaan adalah perbezaan pandangan politik antara imam dan bilal terbabit dengan kerajaan negeri terdahulu. – Bernama


Perkasa amalan wakaf demi majukan negara

BANGI, 20 Rabiulawal 1442H, Jumaat – Sektor wakaf perlu diperkasakan berikutan ia mampu menjadi sumber dana bagi memajukan negara.

Ketua Pegawai Eksekutif Yayasan Waqaf Malaysia, Prof Madya Dr Amir Shaharuddin berkata, wakaf ialah amalan infaq disumbangkan orang ramai demi kebaikan umum.

Katanya, demi memastikan ganjaran berterusan itu, wakaf mempunyai dua tunjang utama dalam pelaksanaannya iaitu kelestarian dan pertumbuhan.

Jelasnya, aspek kelestarian memberi maksud bahawa aset wakaf perlu dijaga dan dipelihara supaya ianya kekal bagi tempoh lama serta dimanfaatkan untuk kebaikan umum jangka panjang.

“Pertumbuhan pula bermaksud aset wakaf bukan sahaja perlu dikekal, bahkan dimajukan supaya mendatangkan hasil pulangan.

“Oleh itu, wakaf sesuai digemblengkan sebagai sumber pendanaan projek pembangunan infrastruktur dan fasiliti awam,” katanya menulis di Berita Harian, hari ini.

Mengulas mengenai perkara sama, Prof Amir berkata, wakaf tunai adalah kaedah paling cepat untuk mencapai matlamat pemerkasaan sektor itu.

Sebagai contoh, katanya, kerajaan, orang ramai dan korporat boleh berganding bahu merealisasikan projek wakaf membina dan menguruskan sebuah hospital awam.

Tambahnya, kerajaan boleh membiayai pembinaan bangunan hospital, manakala orang ramai serta pihak swasta boleh mengumpul dana tunai bagi melengkapkan peralatan serta kemudahan rawatan diperlukan.

Katanya, dianggarkan kerajaan perlu memperuntukkan sebanyak RM250 juta bagi pembinaan hospital dengan kapasiti 200 katil, RM150 juta diguna bagi membina bangunan, manakala RM100 juta lagi bagi pembelian kelengkapan rawatan.

“Sekiranya, rakyat dan korporat menyumbang melalui aktiviti wakaf, beban ditanggung kerajaan dapat dikurangkan.

“Selain itu, semangat kesukarelawanan dalam kalangan masyarakat boleh disuburkan melalui wakaf perkhidmatan. Wakaf tidak terhad kepada aset dan wang ringgit semata-mata,” katanya.

Selain itu, Prof Amir berkata, amalan wakaf bukan dilakukan secara mandatori, sebaliknya sukarela.

Beliau mendakwa, ramai bersedia menyumbang secara percuma untuk menikmati hidup lebih bermakna.

Justeru, katanya, sudah tiba masanya ulama dan cendekiawan Islam membuka dimensi baharu wakaf bagi membolehkan ahli profesional berwakaf melalui kepakaran, ilmu dan tenaga masing-masing.

Sebagai contoh, katanya, hospital, doktor pakar atau jururawat boleh memperuntukkan sebahagian khidmat mereka ketika merawat pesakit sebagai wakaf.

“Sememangnya wakaf menyumbang secara signifikan pada zaman kegemilangan Islam. Projek wakaf memberi impak besar meningkatkan taraf hidup rakyat pada zaman Uthmaniyyah.

“Menurut catatan sejarah, satu pertiga tanah pertanian pada kurun ke-17 diusahakan secara wakaf.

“Justeru, sektor wakaf perlu diperkasakan di negara ini supaya memberi impak bermakna kepada hidup orang ramai.Yayasan Wakaf Malaysia dengan kerjasama Majlis Agama Islam Negeri bersedia memikul tanggungjawab besar ini,” katanya.


Jemaah, pelawat asing ke Arab Saudi perlu ada insurans COVID-19

RIYADH, 21 Ramadan 1442H, Isnin – Jemaah dan pelawat asing yang berkunjung ke Arab Saudi kini mesti mempunyai perlindungan insurans COVID-19.

Syarat terbaharu itu diumumkan Bank Pusat Saudi dan Majlis Koperasi Insurans Kesihatan pada Ahad, lapor Agensi Berita Saudi (SPA).

Langkah ini bertujuan untuk menyediakan rawatan kesihatan kepada individu yang dilindungi insurans jika dijangkiti COVID-19.

Tindakan itu bagi melindungi mereka sepanjang tempoh berada di negara itu dan membolehkan pesakit mendapat akses segera kepada rawatan.

Ia juga menyediakan perlindungan insurans untuk menampung kos bagi kes yang dikesan serta kuarantin, selain kes kecemasan untuk pemindahan perubatan, tambah SPA. -Bernama


Jangan biarkan jiwa, pemikiran terus terjajah fahaman asing

1. MENYAMBUT ulang tahun kemerdekaan negara yang ke-63 pada 31 Ogos (hari ini), kita semua mesti kembali kepada memahami maksud kemerdekaan dalam erti kata yang sebenar. Bebas dari penjajahan fizikal, tetapi masih terbelenggu dengan bentuk penjajahan lain, bukanlah merdeka namanya.

2. Zaman sebelum kemerdekaan, penjajahan lebih berupa kepada perompakan kekayaan sesuatu bangsa sedang perhambaan pula lebih berupa kepada penguasaan terhadap diri sesuatu golongan yang mengakibatkan pemerasan tenaga fizikal demi kepentingan tuannya.

Namun, selepas kemerdekaan, penjajahan dan perhambaan bentuk baharu menguasai kehidupan apabila yang diperas adalah pemikiran dan jiwanya. Maka lahirlah golongan rakyat yang hidup di sebuah negara yang merdeka tetapi mempunyai jiwa hamba dan minda yang tertawan. Natijahnya, lahirlah umat Islam yang tidak merasa ‘izzah’ (mulia) dengan Islam.

3. Dalam situasi negara pada hari ini, rakyat Malaysia perlu membebaskan diri, masyarakat dan negara dari sebarang bentuk penjajahan samada penjajahan politik, ekonomi, budaya, emosi dan sebagainya. Sebagai individu, kita mesti membebaskan hidup dan pemikiran kita dari dijadikan ‘hamba’ oleh anasir-anasir yang cuba mengambil kesempatan atas kedhaifan kita akan erti kemerdekaan yang sebenar.

Negara ini tidak akan kekal merdeka jika kita membiarkan jiwa dan pemikiran terus terjajah dengan pemikiran asing samada pemikiran Barat mahupun Timur. Kita dapat saksikan sendiri, apa sahaja yang berlaku dalam isu politik, ekonomi, kemandirian umat Melayu Islam sekarang, semuanya kembali kepada isu kemerdekaan jiwa dan pemikiran mereka yang masih terjajah.

4. Masyarakat dan negara kita hendaklah bebas dari dikuasai oleh kapitalis yang bergerak secara berkelompok mahupun individu yang digelar sebagai ‘warlord’ yang dengan rakus cuba memonopoli ekonomi dan kehidupan sosial dengan menjajah pemikiran rakyat tanpa memikirkan kebahagiaan dan kesejahteraan orang lain.

Sudah sampai masanya kita menolak sebarang usaha untuk menjadikan mana-mana individu, masyarakat dan negara sebagai ‘tawanan dan hamba’ melalui berbagai mekanisme seperti hutang yang mencengkam, ‘doktrin politik’ sesat, pemilikan harta secara haram, peras-ugut dan lain-lain.

5. Pastikan kita tidak dijajah secara fizikal mahupun pemikiran agar hidup kita bebas sebagai seorang hamba kepada pemilik segala alam iaitu Allah swt semata-mata. Tiada manusia yang boleh menjadikan kita hamba secara sedar atau tidak, jika kita benar-benar beriman dan yakin dengan kekuasaan Allah.

Hayatilah maani dari ungkapan kata-kata seorang sahabat Nabi saw, Ribie Bin Amir kepada panglima tentera musuh, Rustum, apabila ditanya tujuan kedatangannya ketika itu:

‘Allah mengutuskan kami (orang-orang Islam), untuk kami memerdekakan manusia, daripada pengabdian diri sesama manusia kepada pengabdian diri hanya kepada Allah, daripada kezaliman agama kepada keadilan Islam dan daripada kesempitan dunia kepada keluasan dunia dan akhirat’. Inilah tanggungjawab kita terhadap negara dan rakyat Malaysia.

6. Sehubungan dengan itu, amat penting bagi semua rakyat, terutama umat Islam, memahami erti sebuah kemerdekaan yang sebenar dan mengambil pengajaran bukan sahaja mengenai hari Kemerdekaan 31 Ogos setiap tahun, tetapi tentang sejarah perjuangan sebelum kemerdekaan dan cabaran selepasnya juga.

Semoga Hari Kemerdekaan pada kali ini membawa satu perubahan dalam diri setiap kita untuk menolak segala bentuk penghambaan dan penjajahan, mudah-mudahan ianya dapat membawa kita kepada kehidupan yang lebih baik dan penuh bermakna.

Datuk Dr Ir. Ts. Badhrulhisham Abd Aziz
Presiden BERJASA


Berita Mandarin RTM gelar Hamas militan

BANGI, 30 Ramadan 1442H, Rabu – Radio Televisyen Malaysia (RTM) digesa memohon maaf dan menarik balik laporan dalam siaran Berita Mandarin, semalam (11 Mei) apabila menggelar Pergerakan Perjuangan Islam Palestin (Hamas) sebagai militan.

Mantan Ahli Jawatankuasa Ikatan Muslimin Malaysia (ISMA), Ustaz Haji Omar Kassim menegaskan, Hamas bukan pengganas, sebaliknya mereka adalah pejuang yang bermatian mempertahankan tanah air dan saudara mereka yang dijarah penjajah Zionis Israel sejak berabad lamanya.

“Adakah RTM juga adalah sebahagian daripada Zionis yang menabur propaganda jahat terhadap pejuang yang mempertahankan tanah air mereka?

“Atau editor bahagian berita Cina cuba sabotaj RTM di sini? Di saat umat Islam dan dunia seluruhnya menabur simpati, bagaimana sebuah stesen milik kerajaan boleh menyiarkan berita sebegini jahat terhadap Hamas.

“Tidak bolehkah kita berfikir sejenak; bagaimana mungkin apabila rumah kita dirompak, ibu dan ayah kita dibunuh, kemudian kita yang memperjuangkan hak pemilikan rumah tersebut dilabel pengganas dan yang merompak memaksa semua ahli taman supaya mengiktiraf penjajahan dan pencabulan mereka,” katanya dalam satu kenyataan, hari ini.

Justeru, beliau menegaskan, siasatan rapi mesti dibuat dan pihak bertanggungjawab mesti tampil memohon maaf dan dikenakan tindakan sewajarnya.

Terdahulu, berita Mandarin yang disiarkan RTM menyatakan, “Kumpulan militan Hamas di Gaza telah melancarkan beberapa roket ke arah Jerusalem dan selatan Israel.

“Menyebabkan tentera Israel melancarkan serangan udara ke atas kubu kuat Hamas di utara Gaza,” kata pembaca berita.


PAS perlu utamakan agenda ummah dalam perkukuh hubungan MN, PN

Oleh Zuhayati Yazid

BANGI, 19 Rabiulakhir 1443H, Rabu – Rakyat kini sedang menunggu keputusan PAS sama ada mahu kembali memperkukuhkan Muafakat Nasional (MN) atau terus kekal bersama Perikatan Nasional (PN).

Pandangan berkenaan disuarakan oleh Presiden Parti Barisan Jemaah Islamiah Se-Malaysia (BERJASA), Ustaz Zamani Ibrahim yang tidak mahu parti itu sekadar menjadi Pak Turut sehingga melunturkan agenda sebenar mereka.

“Kini rakyat sedang menunggu dan menilai hala tuju PAS yang sebenar, sebab itu tidak boleh tergopoh-gopoh dan cepat buat keputusan sebaliknya perlu memikirkan masa depan dengan keputusan yang dibuat.

“Perlu diingatkan peranan PAS selama ini menjadi perantara dan menyatukan semula UMNO dan PN.

“Sekiranya PAS kembali memperkukuhkan MN ia dilihat sebagai mahu ambil kesempatan dan menumpang di atas kesenangan UMNO sekali gus meninggalkan slogan selama ini sebagai agenda penyatuan ummah,” katanya kepada Ismaweb.net, hari ini

Atas dasar itu, Ustaz Zamani berkata, pimpinan PAS perlu bertindak bijak dan tidak cepat ‘tergoda’ dalam membuat keputusan.

Katanya, walaupun Barisan Nasional (BN) menang pada Pilihan Raya Negeri (PRN) Melaka namun ia bukanlah penentu segala-galanya.

Pada gambaran yang luas, katanya, parti itu masih lemah dan sekadar bernasib baik untuk memenangi PRN Melaka.

“Kemenangan itu sekadar dalam peratus yang kecil, malah ramai lagi pengundi muda tidak pulang menunaikan tanggungjawab mereka,” ujarnya.

Malah beliau berpandangan walaupun PN kalah dalam percaturan itu, namun ia tetap’ bernadi’ dan peratusannya masih kekal seperti dulu.


Israel penjenayah perang

NEW DELHI, 3 Jamadilawal 1445H, Jumaat – Afghanistan mengecam serangan berterusan Israel di Palestin yang disifatkan sebagai “kekejaman yang tidak pernah berlaku sebelum ini” serta melabel pentadbiran Israel sebagai penjenayah perang.

“Di sebalik semua norma manusia, kini sudah lebih 40 hari tentera Zionis melakukan serangan di Semenanjung Gaza dan setiap hari mereka terus melanggar semua peraturan perang,” kata kerajaan sementara Afghanistan dalam satu kenyataan.

Merujuk kepada serangan berterusan ke atas hospital termasuk kompleks perubatan Al Shifa, Afghanistan meminta negara-negara Arab dan Islam untuk bertindak balas menerusi langkah “berkesan dan bermakna”.

Kenyataan itu mengecam pendirian tidak jujur pelbagai kerajaan serta organisasi Barat ketika jenayah kemanusiaan dilakukan oleh Israel di Palestin.

Sementara itu, Pakistan menggesa siasatan berhubung serangan tentera Israel ke atas kemudahan perubatan Gaza dan menuntut gencatan senjata segera demi melindungi nyawa dan infrastruktur awam.

“Pakistan mengutuk sekeras-kerasnya pengeboman oleh Pasukan Pendudukan Israel di sekitar hospital medan Jordan di Gaza, hingga mengakibatkan kecederaan kepada tujuh kakitangannya.

“Serangan tidak berperikemanusiaan ini adalah yang terbaharu dalam siri serangan ke atas hospital dan kemudahan perubatan di Gaza yang merupakan jenayah perang termasuk melanggar undang-undang antarabangsa secara terang-terangan,” menurut Kementerian Luar dalam satu kenyataan.  – Bernama


Hamas takkan sentuh satu sen pun bantuan Gaza

GAZA, 15 Syawal 1442H, Khamis – Pergerakan Perjuangan Islam Palestin (Hamas) berikrar tidak menyentuh ‘satu sen pun’ bantuan antarabangsa untuk membina semula Gaza susulan serangan negara pengganas Israel yang merosakkan wilayah yang diperintahnya.

Ketua sayap politik kumpulan itu, Yahya Sinwar menjanjikan pengagihan bantuan secara telus dan tidak berat sebelah selepas serangan 11 hari ditamatkan.

Usaha diplomatik sedang dilakukan bagi mengukuhkan gencatan senjata yang rapuh di Mesir yang menghentikan serangan, dengan rancangan membina semula Semenanjung Gaza di mana serangan udara Israel merosakkan infrastruktur dan meratakan bangunan.

“Kami mengalu-alukan sebarang usaha antarabangsa atau Arab untuk membangun semula Semenanjung Gaza.

“Saya menegaskan komitmen kami untuk tidak mengambil satu sen pun yang bertujuan untuk pembinaan semula dan usaha kemanusiaan.

“Kami tidak pernah mengambil satu sen pun di masa lalu,” tegas Sinwar pada sidang akhbar di Bandar Gaza.

Semalam, Setiausaha Negara Amerika Syarikat (AS), Antony Blinken berkata, semua bantuan akan diberikan dengan cara yang menguntungkan rakyat Palestin.

Israel – yang telah melakukan sekatan darat dan maritim di wilayah Palestin sejak 2007 – mendakwa kumpulan itu – Hamas – mengalihkan bantuan antarabangsa bagi tujuan ketenteraan.

Seorang pegawai Kementerian Pertahanan Israel berkata, semua dana ke Gaza harus bergerak melalui ‘mekanisme’ antarabangsa untuk sampai ke penduduk secara langsung.

Antara 10 Mei dan 21 Mei, serangan udara Israel dan tembakan artileri membunuh 254 penduduk Palestin, termasuk 66 kanak-kanak dan beberapa pejuang, kata pihak berkuasa di Gaza.

Roket dan tembakan lain dari Gaza meragut 12 nyawa di Israel, termasuk seorang kanak-kanak, seorang remaja Arab-Israel dan seorang tentera Israel, menurut polis. – Agensi


Gempa Sumatera: 8 masih hilang, dikhuatiri tertimbus tanah runtuh

JAKARTA, 25 Rejab 1443H, Ahad – Pasukan penyelamat Indonesia sedang mencari enam mangsa yang masih hilang selepas gempa bumi kuat menggegarkan Pulau Sumatera pada Jumaat, sehingga mengorbankan lapan orang dan mencederakan puluhan lain.

Gempa bumi berukuran 6.2 magnitud yang melanda utara pulau dengan kedalaman 12 kilometer pada pagi Jumaat lalu turut menyebabkan ribuan penduduk kehilangan tempat tinggal.

Kejadian itu merosakkan ratusan kediaman dan bangunan termasuk masjid, sekolah serta bank yang memaksa penduduk berpindah ke tempat selamat di pusat perlindungan sementara.

“Pada masa ini, pencarian sedang dijalankan untuk enam orang yang kita ramalkan tertimbus oleh tanah runtuh,” kata jurucakap Badan Nasional Tindakan Bencana (BNPB), Abdul Muhari dalam satu kenyataan.

Sekurang-kurangnya 86 orang cedera dengan 10 daripadanya parah dalam gempa itu, menurut BNPB.

Lebih 6,000 telah dipindahkan di Pasaman Barat dan bandar Pasaman di Sumatera, di mana anggota penyelamat menggunakan peralatan berat untuk mencari mangsa terselamat di dalam runtuhan bangunan.

Agensi Meteorologi Indonesia BMKG memberi amaran kepada orang ramai supaya menjauhi kawasan cerun kerana dibimbangi berlaku tanah runtuh pada kemuncak musim hujan.

Pihak berkuasa di Pasaman Barat telah mengisytiharkan darurat selama dua minggu sementara usaha mencari dan bantuan diteruskan.

“Orang ramai yang terjejas akibat gempa memerlukan segera kain terpal, khemah, makanan segera, air bersih dan bekalan keluarga,” kata Muhari. – Agensi


Malaysia sertai prosiding mengenai MH17

PUTRAJAYA, 13 Syaaban 1443H, Rabu – Malaysia akan mengambil bahagian dalam prosiding melalui Pertubuhan Penerbangan Awam Antarabangsa (ICAO) selaras dengan Konvensyen Chicago susulan tindakan undang-undang bersama yang dimulakan oleh kerajaan Australia dan Belanda berikutan nahas pesawat Malaysia Airlines (MAS) Penerbangan MH17 yang ditembak jatuh.

Menurut Kementerian Pengangkutan (MOT) dalam kenyataan hari ini, kerajaan Malaysia mengulangi komitmennya terhadap proses kehakiman yang dijalankan secara telus di bawah undang-undang antarabangsa terhadap pihak yang bertanggungjawab dalam tragedi MH17 pada 2014.

“Kerajaan Malaysia komited untuk menuntut keadilan bagi keluarga mangsa nahas termasuk 43 rakyat Malaysia yang menaiki pesawat itu,” menurut kenyataan tersebut.

Pesawat MH17 dalam penerbangan dari Amsterdam ke Kuala Lumpur pada 17 Julai 2014 apabila ia ditembak jatuh di utara Ukraine, mengorbankan 298 orang di dalam pesawat berkenaan.

Dilaporkan Australia dan Belanda telah memulakan tindakan undang-undang bersama terhadap Rusia melalui ICAO berikutan tragedi MH17 yang ditembak jatuh.

Tindakan undang-undang oleh kedua-dua negara tersebut difailkan menerusi ICAO di bawah Artikel 84 Konvensyen Penerbangan Awam Antarabangsa.

Justeru, Malaysia menggesa semua negara dan pihak yang terlibat memberi kerjasama sepenuhnya terhadap perbicaraan itu selaras dengan Resolusi Majlis Keselamatan Pertubuhan Bangsa Bersatu (UNSC) 2166 (2014).

“Proses undang-undang yang menyeluruh mesti diteruskan dalam usaha mengheret pelaku jenayah tidak berperikemanusiaan ini ke muka pengadilan demi membela mangsa nahas MH17 dan keluarga mereka,” menurut kenyataan itu.

Menurut MOT, Malaysia komited untuk memastikan proses perundangan berjalan dengan telus, boleh dipercayai dan konklusif.

“Pendekatan Malaysia kekal bahawa segala kesimpulan mestilah dibuat berdasarkan bukti kukuh,” menurut kenyataan itu. – Bernama


Cemuh filem Mat Kilau dengan sentimen perkauman tindakan melampau

BANGI, 14 Zulhijjah 1443H, Khamis – Tindakan pihak liberalis dan rasis mencemuh filem Mat Kilau dengan mengeluarkan komen berbaur perkauman, melulu dan memilih adalah melampau.

Hakikatnya tiada siapa pun terhasut dengan kebencian bahkan tiada dialog mahupun adegan yang menghasut tatkala menonton filem epik Melayu itu.

Berikutan itu, Pengerusi Gabungan Pertubuhan Masyarakat Sivil Malaysia (MACSA), Lukman Sheriff Alias tidak menolak kemungkinan pihak yang memainkan naratif filem Mat Kilau rasis inilah yang sebenarnya rasis.

“Kalau tak suka tengok penentangan penduduk tempatan ketika itu terhadap British atas alasan kononnya tak inklusif, tidak mengapa dengan syarat mereka juga tak suka filem Hollywood dan China yang kebanyakannya tak inklusif.

“Kalau suka juga filem asing genre sejarah fiksyen genre Mat Kilau tetapi kondem Mat Kilau kononnya tak inklusif dan rasis, maka dia sebenarnya sudah rasis tegar,” katanya dalam kenyatan, hari ini.

Membidas lagi, beliau berkata, golongan itu pada hakikatnya bencikan cerita perjuangan Melayu, justeru mereka sepatutnya dicemuh.

“Untuk menolak gerakan rasis anti-Mat Kilau ini mudah. Kita jadikannya filem yang paling laris di Malaysia. Kalau capai RM100 juta terduduk mereka.

“Mereka mahu membenamkan mesej Mat Kilau jadi kita lawan mereka. Inilah perjuangan sedikit kita. Kita teguh suburi semangat Mat Kilau,” katanya.


Lubnan agih dana AS$15 juta elak krisis roti buat sementara waktu

BEIRUT, 11 Ramadan 1443H, Rabu – Kerajaan Lubnan bersetuju untuk mengeluarkan AS$15 juta bagi menyelesaikan sementara masalah kekurangan roti yang semakin meningkat di negara itu, kata Menteri Ekonomi, Amin Salam kepada Reuters.

Bagaimanapun, dana itu hanya akan bertahan beberapa minggu.

Amin berkata, kerajaan akan mengeluarkan AS$15.3 juta dalam bentuk kredit kepada pengimport sebagai penyelesaian kepada isu roti bersubsidi.

“Ini akan memberi kami tempoh kira-kira dua hingga tiga minggu sebelum kami perlu membuka satu lagi talian kredit, yang kami minta pada AS$21 juta,” kata Salam.

Beliau berkata, kerajaan pada masa ini tidak mempertimbangkan untuk menarik subsidi roti dan sebaliknya, akan mendapatkan perjanjian AS$150 juta dengan Bank Dunia untuk meningkatkan keselamatan makanan kerana, dalam jangka panjang ia tidak akan dapat memberi subsidi lagi terutama roti.

Lubnan sangat bergantung pada import makanan dan membayarnya dalam dolar, yang menjadi semakin sukar diperoleh sejak ekonominya merosot pada 2019.

Sejak itu, paun Lubnan telah kehilangan lebih daripada 90 peratus daripada nilainya, manakala harga makanan telah meningkat lebih daripada 11 kali ganda, menurut Program Makanan Sedunia.

Kekurangan roti telah diburukkan lagi oleh perang di Ukraine, yang membekalkan kebanyakan gandum Lubnan, dan ketidakupayaan Beirut untuk menyimpan rizab gandum kerana silo terbesarnya musnah dalam letupan pelabuhan Beirut 2020.

“Kami tidak mempunyai silo dan kami tidak mempunyai wang,” kata Naib Presiden Wooden Bakery, Ghassan Bou Habib salah satu rangkaian kedai roti terbesar di negara ini.

“Roti akan menjadi barang mewah – ia akan menjadi komoditi yang mahal.” – Agensi


Jihad Islam sasar perhimpunan tentera penjajah Israel

TEBING BARAT, 22 Syawal 1444H, Sabtu – Briged Al-Quds, sayap tentera gerakan Jihad Islam Palestin berkata, pihak Palestin menyasarkan perhimpunan tentera Israel dengan peluru berkaliber berat.

Briged Al-Quds dalam satu kenyataan berkata, pasukan pejuang Palestin menyasarkan perhimpunan kenderaan dan askar rejim Zionis dengan peluru berkaliber berat, serta mengesahkan serangan terus terhadap pihak musuh.

Asap hitam tebal kelihatan muncul dari kawasan Nahal Oz, di mana kenderaan tentera Israel ditempatkan di belakang pagar pemisah, timur Kota Gaza.

Menurut Radio Tentera Israel, jet pejuang Israel mengenai empat pos tentera kumpulan Jihad Islam, serta tapak pelancaran mortar dan roket di Semenanjung Gaza.

Pasukan pejuang Palestin terus melancarkan serangan roket terhadap tapak, penempatan dan bandar tentera Israel, sebagai tindak balas terhadap serangan udara yang berterusan di Semenanjung Gaza.

Pihak Israel memberitahu pengantara Mesir mengenai pemberhentian rundingan gencatan senjata ketika konflik antara tentera Israel dan kumpulan Penentang Palestin di Gaza terus meningkat.

Kementerian Kesihatan Palestin berkata 31 orang, termasuk enam kanak-kanak dan tiga wanita, telah terbunuh, dan 93 yang lain, termasuk 32 kanak-kanak dan 17 wanita, cedera dalam empat hari terakhir serangan udara tentera Israel.

Perkhidmatan perubatan kecemasan kebangsaan Israel, Magen David Adom, melaporkan bahawa roket dilepaskan dari Gaza Khamis lalu merosakkan bangunan kediaman di bandar Rehovot tengah Israel, lantas menyebabkan seorang maut dan lima cedera. -Agensi


Gerakan jangan mimpi jadi Ketua Menteri jika tak dapat tarik undi Cina

BANGI, 3 Zulhijjah 1444H, Khamis – Belum masuk ‘gelanggang’ Pilihan Raya Negeri (PRN), Gerakan didakwa berjanji akan membantu untuk mendapatkan peruntukan tetap bagi Sekolah Menengah Persendirian Cina (SMPC).

“Inilah sifat ultra kiasu. Mereka tidak fikir soal pembinaan negara bangsa tetapi soal pembinaan Cina.

“Ini tidak betul dan mesti diperbetulkan. Cara berfikir seperti tidak elok bagi pembangunan negara bangsa.

“Apa erti bantuan jika tidak ada inisiatif dalam membina negara bangsa,” demikian sinis Prof Dr Mohd Ridhuan Tee Abdullah sambil menyifatkan parti itu terlampau kecinaan.

Bercakap kepada Ismaweb.net Prof Ridhuan Tee berkata, Gerakan seharusnya berfikir sebagai negarawan, bagaimana untuk membantu memandaikan pelajar Cina dengan bahasa Melayu.

Sekiranya, Gerakan mahu kekal relevan dalam Perikatan Nasional (PN), parti itu perlu membuang sifat ultra kiasu tersebut.

Begitu juga dalam perkara lain, jangan campur tangan atau celupar dalam perkara berkaitan dengan Islam dan hak istimewa Melayu dan Bumiputera.

Selain itu, Prof Ridhuan Tee secara sinis mengingatkan Gerakan untuk tidak bermimpi memegang jawatan Ketua Menteri jika tidak dapat menarik undi orang Cina dalam PRN bagi enam negeri yang akan diadakan tidak lama lagi.

Katanya, jika kerusi PN banyak dimenangi oleh calon Melayu, sudah sampai masanya jawatan Ketua Menteri diberikan kepada pemimpin PN Melayu.

“Keadilan perlu diberikan kepada orang Melayu yang memilih PN.

“Kita tengok dalam lima tahun berjaya atau tidak Melayu memajukan dan menjaga kebajikan semua kaum di Pulau Pinang.

“Jika diberikan juga kepada Gerakan dalam keadaan Cina tidak mengundi parti itu, ia merupakan satu ketidakadilan kepada pengundi Melayu,” katanya.


AKSEM dibubarkan, tugas diambil alih PDRM

KUALA LUMPUR, 19 Zulkaedah 1442H, Rabu – Agensi Kawalan Sempadan Malaysia (AKSEM) yang ditubuhkan pada Disember 2017 dibubarkan dan tugas-tugas agensi berkenaan diambil alih sepenuhnya oleh Polis Diraja Malaysia (PDRM).

Menteri Dalam Negeri Datuk Seri Hamzah Zainudin berkata tugas-tugas berkenaan dipertanggungjawabkan di bawah Jabatan Keselamatan Dalam Negeri dan Ketenterawam Awam iaitu Pasukan Gerakan Am (PGA).

“Mesyuarat Jemaah Menteri pada 12 Mac lepas telah bersetuju dengan cadangan rasionalisasi AKSEM menerusi penstrukturan semula serta diletakkan di bawah PDRM. Selain itu, Akta AKSEM 2017 (Akta 799) akan dimansuhkan setelah proses penstrukturan ini dilaksanakan.

“Pelaksanaan penstrukturan semula AKSEM ke dalam PDRM akan dilaksanakan secara berfasa mulai hari ini sehingga 30 September tahun ini,” katanya dalam sidang media majlis penyerahan tugas AKSEM kepada PDRM di Bukit Aman di sini hari ini.

Beliau berkata penstrukturan semula AKSEM merangkumi aspek peranan, penyerahan aset, penjajaran semula perjawatan dan sumber manusia serta pengurusan kewangan dan perolehan. – Bernama


Perkasa Jawi di papan iklan, telefon pintar, pengangkutan dan bangunan awam

Oleh Fazleen Safina

BANGI, 2 Rabiulawal 1442H, Isnin – Kerajaan perlu bertegas dalam usaha memperkasakan tulisan Jawi – warisan peradaban bangsa – bagi mendidik masyarakat menghargai tulisan yang menjadi identiti orang Melayu.

Tidak hanya pada buku, pemerkasaan tulisan Jawi boleh dilakukan melalui papan iklan, komputer, telefon pintar, nama jalan, pengangkutan awam, nama bangunan serta premis-premis perniagaan, kata Prof Datuk Dr Ahmad Murad Merican.

Profesor di Institut Antarabangsa Pemikiran dan Ketamadun Islam (ISTAC) Universiti Islam Antarabangsa Malaysia (UIAM) itu turut menyarankan tulisan Jawi diguna pakai pada kereta nasional di negara ini.

“Dalam hal ini, pendidikan awam antara perkara paling penting bagi memperkasakan Jawi – bagi mendidik masyarakat melalui pembentukan persekitaran.

“Malah, pendidikan berterusan tidak formal ini juga tangungjawab masyarakat, badan bukan kerajaan, dan sebagainya.

“Untuk fasa awal, kita perlu guna kedua-dua tulisan Jawi dan rumi. Ini mungkin untuk satu atau dua generasi lamanya,” katanya ketika dihubungi Ismaweb.net hari ini.

Sebelum ini, Pengerusi Lembaga Pengelola Dewan Bahasa dan Pustaka (DBP), Prof Datuk Dr Awang Sariyan mengesyorkan tulisan Jawi disertakan dalam mata pelajaran bahasa Melayu seperti dilaksanakan kerajaan pada awal kemerdekaan dahulu.

Penyandang Kursi Za’ba Universiti Pendidikan Sultan Idris (UPSI) yang berkongsi pengalamannya berkata, ketika memasuki tahun satu pada tahun 1960, kesemua murid diajar tulisan rumi dan Jawi sehingga cekap membaca dan menulis kedua-dua tulisan itu.

Manakala pada 1970-an, katanya, Jawi dimasukkan dalam sukatan bahasa Melayu namun tidak diajarkan di dalam kelas.

“Dalam tahun 1970-an hingga 1980-an Jawi boleh diterima dalam peperiksaan SPM (Sijil Pelajaran Malaysia), khususnya untuk bahagian karangan,” katanya.

Menyambut baik cadangan berkenaan, Prof Ahmad Murad mengakui tiada salahnya akhbar tulisan Jawi dikembalikan semula.

Katanya, akhbar Jawi tidak semestinya mempunyai muka surat tebal atau mengaut keuntungan semata-mata, namun yang lebih mustahak adalah tanggungjawab kerajaan dan agensi-agensi awam memberi pendidikan berterusan.

“Perlu ada pendekatan semula bahasa Melayu dalam huruf Jawi dengan memperkenalkan semula tulisan Melayu dalam huruf Jawi sebagai satu persekitaran di Malaysia,” sarannya.

JAWI TIDAK KUNO

Dalam perkembangan sama, Prof Ahmad Murad menolak persepsi segelintir pihak yang menyifatkan bahawa tulisan Jawi adalah kuno atau ketinggalan zaman, selain menegaskan pihak yang berpendapat demikian perlu membuka minda lebih luas.

Beliau berkata, hal itu terjadi disebabkan negara kita didedahkan dengan budaya Barat di Eropah yang mengamalkan bahasa-bahasa Anglo Saxon seperti Inggeris, Jerman, Sepanyol, Denmark, Sweden dan Itali yang menggunakan tulisan rumi.

“Bahasa Jerman, Perancis dan Belanda ditulis dalam skrip rumi. Kita telah terbiasa dengan pemikiran bahawa semua bahasa di Eropah guna skrip rumi. Namun, bahasa Slavic, Greek tidak guna skrip rumi.

“Ini bukan soal budaya Barat, tetapi kognitif dan budaya kita telah terbiasa dengan aksara dan skrip rumi. Sebab skrip dan aksara yang didedahkan itu mempengaruhi kita.

“Jangan sebab kita didedahkan dengan huruf rumi, maka kita anggap seluruh dunia menggunakan huruf rumi sebagai huruf universal,” katanya.

Pada peringkat antarabangsa, katanya, bahasa Arab yang ditulis dalam aksara Arab atau Jawi tersenarai dalam lima bahasa paling terkenal serta mempunyai jumlah pertuturan tertinggi di dunia selain bahasa Perancis, bahasa Inggeris dan bahasa Cina.

Beliau memberi contoh bahawa terdapat segelintir kaum yang menggunakan bahasa Tamil atau Urdu di India dengan tulisan Jawi atau Arwi dalam penulisan termasuk dunia perfileman.

“Kalau kita pergi ke Iran atau mereka yang cakap (bertutur) Parsi, huruf atau aksara yang ditulis adalah menggunakan tulisan Arab atau Jawi.

“Ini termasuk bahasa Swahili juga menggunakan aksara Arab yang kita sebut sebagai Jawi. Jawi bukan hanya untuk Melayu, cuma nama di setiap tempat adalah berbeza. Dalam bahasa Tamil kita panggil tulisan Arwi, manakala dalam bahasa Hindi, kita gelarnya sebagai tulisan Urdu,” jelasnya.


Najib gagal lagi kemuka bukti baharu dalam rayuan kes SRC

PUTRAJAYA, 13 Syaaban 1443H, Rabu – Datuk Seri Najib Tun Razak gagal buat kali kedua untuk mengemukakan bukti baharu dalam rayuan ke atas hukuman penjara 12 tahun dan denda RM210 juta yang dijatuhkan ke atasnya kerana melakukan penyelewengan dana RM42 juta milik SRC International Sdn Bhd.

Ini adalah selepas panel lima hakim dipengerusikan Ketua Hakim Negara, Tun Tengku Maimun Tuan Mat sebulat suara menolak permohonan bekas perdana menteri itu selepas mendengar hujahan ketua peguam Najib, Tan Sri Muhammad Shafee Abdullah dan Timbalan Pendakwa Raya ad-hoc, Datuk V. Sithambaram.

Lain-lain hakim yang merupakan ahli panel itu ialah Presiden Mahkamah Rayuan, Tan Sri Rohana Yusuf, Hakim Besar Malaya, Tan Sri Azahar Mohamed, Hakim Besar Sabah dan Sarawak, Tan Sri Abang Iskandar Abang Hashim dan Hakim Mahkamah Persekutuan, Datuk Seri Mohd Zawawi Salleh.

Dalam keputusannya, Tengku Maimun berkata, permohonan untuk memasukkan bukti tambahan itu tidak memenuhi keperluan undang-undang.

“Kami berpuas hati dengan keputusan Mahkamah Rayuan menolak permohonan itu. Kami mendapati permohonan ini tidak mematuhi keperluan undang-undang.  Tiada kesilapan untuk dirayu. Dalam keadaan ini, permohonan ini ditolak,” kata Tengku Maimun.

Tengku Maimun berkata, mahkamah tidak nampak bagaimana bukti yang ingin dikemukakan relevan kerana dakwaan berkaitan bukti itu merujuk kepada satu perbicaraan  yang masih belum selesai di Mahkamah Tinggi, iaitu perbicaraan 1Malaysia Development Berhad (1MDB) dan bukan kes ini.

“Kami tidak bersetuju dengan perayu (Najib) bahawa kaitan dengan bukti itu perlu dinilai menerusi ‘isu-isu’ berkenaan sahaja tanpa perlu melihat kepada pertuduhan atau pertuduhan-pertuduhan. Pada pandangan kami, isu-isu dalam sesebuah kes adalah sukar untuk dipisahkan hubungannya kepada pertuduhan atau pertuduhan-pertuduhan.

“Isu-isu itu tidak asing dari segi konsepnya daripada isu-isu yang akan dibicarakan dalam sebuah kes sivil yang mengaitkan kembali  punca tindakan merayu dalam rayuan.

“Isu-isu dalam kes jenayah sebagai contoh mengaitkan kembali kepada pertuduhan dan unsur di dalam pertuduhan. Di sini isu yang menjadi persoalan ialah pengetahuan perayu berhubung dana berjumlah RM42 juta itu.

“Kami tidak nampak bagaimana cadangan bukti tambahan relevan kepada pengetahuan tentang isu,” kata beliau sambil menambah permohonan untuk mengemukakan bukti baharu gagal menentukan dengan pasti  bentuk bukti yang akan dikemukakan. – Bernama


Puad soal, penerbit buku memoir Tommy Thomas ‘think tank’ DAP?

BANGI, 22 Jamadilakhir 1442H, Khamis – Tatkala Tan Sri Tommy Thomas menerima kecaman teruk daripada ramai pihak berhubung kandungan buku tulisan diterbitkannya baru-baru ini, parti tamak haloba DAP dilihat masih berdiam diri.

Pelik dengan perkara itu, Ahli Majlis Tertinggi UMNO, Datuk Dr Mohd Puad Zarkashi membangkitkan persoalan sama ada penerbit kepada buku memoir ini adalah ‘think tank’ kepada DAP.

Menerusi kenyataan di Facebook hari ini, beliau berkata, banyak pihak mengecam buku memoir Tommy – bertajuk ‘My Story: Justice in the Wilderness’ – atas dakwaan buku itu bertentangan dengan Seksyen 26 Akta Keterangan 1950.

Bahkan katanya, ada yang menuduh Tommy melanggar Akta Rahsia Rasmi (OSA) dan mahu bekas Peguam Negara (AGC) itu didakwa.

Ini kerana kata beliau, selaku penasihat utama kerajaan, Tommy terikat dengan kerahsiaan di bawah Artikel 145.

“Pada Tommy orang lain adalah dungu. Sebab itu dia dikecam teruk oleh Persatuan Pegawai Perkhidmatan Kehakiman (JALSOA). Bekas Peguam Cara III Datuk Hanafiah Zakaria pula telah buat laporan polis terhadap Tommy.

“Tetapi DAP satu-satunya pihak yang terus senyap sepi, bisu dan tidak beri komen. Lim Kit Siang dan Lim Guan Eng juga tidak bersuara. Kenapa?,” soalnya.

Beliau juga mepersoalkan sama ada memoir ini ditulis ikut telunjuk pihak tertentu sampai menghina Allahyarham Tun Abdul Razak sementara Lim Guan Eng pula dianggap suci bersih.

“Hanya Gopal Sri Ram yang beriya-iya pertahankan Tommy. Bagi Gopal pendedahan dalam buku memoir itu tidak terikat kepada Seksyen 126 Akta Keterangan 1950.

“Seksyen 126 menyatakan tidak ada peguam yang diizinkan, kecuali dengan persetujuan anak guamnya, untuk dedah komunikasi yang diberi kepadanya ketika melaksana fungsinya sebagai peguam kepada anak guam itu,” katanya.

Berhubung pembunuhan anggota bomba, Muhammad Adib Mohd Kassim dalam buku memoir itu, Puad berkata, Tommy turut menghina keputusan Hakim Mahkamah Koroner.

“Padanya (Tommy) keputusan itu adalah ‘absurd’. Sepatutnya Tommy didakwa kerana menghina keputusan Hakim Mahkamah Koroner.

“Dalam kes Arun Kasi, dia telah didakwa oleh Tommy kerana mengkritik penghakiman Mahkamah Persekutuan. Kenapa double standard?,” soalnya.


Dua pekerja TM disahkan positif COVID-19

KUALA LUMPUR, 23 Safar 1442H, Ahad – Telekom Malaysia Bhd (TM) hari ini mengesahkan dua kakitangannya yang masing-masing bertugas di Menara TM ONE di Damansara, Kuala Lumpur dan di pejabat Kepayan di Kota Kinabalu, Sabah, disahkan positif COVID-19.

Menerusi satu kenyataan hari ini, TM memaklumkan telah mengambil langkah-langkah proaktif bagi mengekang penyebaran virus serta memastikan keselamatan para pelanggan, anggota dan masyarakat.

Semua penghuni di Menara TM ONE juga telah diminta segera meninggalkan premis dan bangunan itu yang ditutup selama tujuh hari bagi proses nyahkuman dan sanitasi mengikut garis panduan Kementerian Kesihatan (KKM).

Pejabat-pejabat TM di Sabah, Kedah dan kawasan-kawasan Zon Merah lain telah ditutup lebih awal sebagai langkah berjaga-jaga berikutan peningkatan kes terbabit sejak akhir-akhir ini, katanya.

Menurut syarikat itu, kedua-dua pekerja terbabit kini menjalani kuarantin dan dirawat di fasiliti kuarantin dan perubatan kerajaan.

“Barisan pengurusan dan seluruh anggota TM mendoakan agar mereka cepat sembuh dan pulih seperti sediakala,” katanya.

Susulan dua kes positif itu, pengesanan kontak rapat secara terperinci sedang dilakukan oleh KKM, dengan bantuan Pasukan Tindak Balas Krisis COVID-19 TM bagi mengenal pasti dan memaklumkan mereka yang mempunyai kontak rapat dengan mereka terbabit.

Kontak rapat yang dikenal pasti itu akan dihubungi oleh KKM bagi tindakan selanjutnya.

Menurut TM, bagi memastikan kesinambungan perkhidmatan untuk para pelanggannya, kalangan kakitangannya di negeri-negeri dan kawasan-kawasan terbabit telah kembali bekerja dari rumah dengan memanfaatkan saluran-saluran digital serta mekanisme produktiviti dalam talian.

Selain itu, TM turut memberi jaminan bahawa petugas-petugas fungsi kritikal (pusat panggilan, pasukan lapangan untuk pemasangan dan baik pulih perkhidmatan) akan terus bertugas dengan mematuhi protokol dan garis panduan keselamatan kerajaan serta syarikat itu.

“TM ingin mengingatkan semua pihak agar terus mengamalkan penjarakan sosial, penjagaan kebersihan dan mematuhi Prosedur Operasi Standard (SOP) pada setiap masa sepertimana dinasihatkan oleh kerajaan,” katanya.

Selain itu, TM juga telah dan akan terus melaksanakan langkah-langkah sewajarnya bagi memastikan kesihatan dan keselamatan para pelanggan, pekerja dan komuniti setempat.

Pada Mac lepas, Menara TM ONE telah diletakkan di bawah sekatan pergerakan sementara berikutan satu kes disyaki positif COVID-19 membabitkan kakitangan TM yang dikesan menerusi ujian awal. – Bernama


Belanjawan 2023 dibentang 7 Oktober

PUTRAJAYA, 28 Muharam 1444H, Jumaat – Rang Undang-Undang (RUU) Perbekalan (Belanjawan) 2023 akan dibentangkan di Dewan Rakyat pada 7 Oktober, kata Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar.

Wan Junaidi dalam satu kenyataan hari ini berkata belanjawan itu akan dibentang pada sesi sidang Mesyuarat Ketiga Penggal Kelima Parlimen Ke-14 (2022) yang bermula pada 3 Okt ini.

Menurutnya, takwim sebelum ini sepatutnya bermula pada 26 Okt hingga 15 Dis 2022 iaitu selama 31 hari bagi Dewan Rakyat dan 8 hingga 22 Dis bagi Dewan Negara, manakala takwim baharu yang dicadangkan adalah pada 3 Okt hingga 29 Nov 2022 bagi Dewan Rakyat iaitu selama 32 hari dan 21 Nov hingga 7 Dis 2022 bagi Dewan Negara.

“Perubahan ini berikutan terdapat keperluan untuk kerajaan meminda takwim Mesyuarat Ketiga ini bagi membolehkan pembentangan Rang Undang-Undang (RUU) Perbekalan (Belanjawan) 2023 dipercepatkan,” katanya.

Selain itu, katanya ia bagi membolehkan pembentangan RUU Perbekalan Tambahan 2022 dan RUU Tanggungjawab Fiskal dibentangkan sebaik RUU Perbekalan (Belanjawan) 2023 diluluskan di Dewan Rakyat.

Beberapa laporan media dalam talian hari ini menyebut Bajet 2023 akan dibentangkan awal iaitu pada 7 Okt, yang sebelum ini dijadualkan pada 28 Okt.

Wan Junaidi berkata Perdana Menteri Datuk Seri Ismail Sabri Yaakob menggunakan kuasa di bawah Peraturan Mesyuarat 11(2) Peraturan-Peraturan Majlis Mesyuarat Dewan Rakyat untuk meminda tarikh takwim baharu dari 26 Okt 2022 dan diawalkan kepada 3 Okt tahun ini. – Bernama


Gempa bumi: Erdogan janji bina semula wilayah selatan Turkiye

ANKARA, 13 Ramadan 1444H, Selasa – Presiden Turkiye, Recep Tayyip Erdogan mengulangi janjinya untuk membina semula wilayah di selatan negara itu, yang teruk terkesan akibat gempa bumi dahsyat sehingga mengorbankan lebih 50,000 nyawa pada Februari lalu.

Berucap dalam perjumpaan khas bersama ahli Parlimen dan mangsa gempa pada majlis berbuka puasa semalam, Erdogan memberi jaminan untuk mengembalikan kehidupan selesa kepada penduduk di wilayah terjejas gempa bumi.

“Kami akan membentuk dan membina semula bandar ini dalam tempoh masa yang singkat supaya rakyat dapat kembali meneruskan kehidupan dengan selesa,” katanya.

Katanya, Turkiye merancang membina bangunan mencukupi dalam tempoh setahun bagi memenuhi keperluan mangsa, yang bakal membabitkan 319,000 rumah untuk tempoh berkenaan.

“Bagi mangsa yang rumahnya tidak boleh didiami kami akan mengambil amanah ini untuk menyiapkan kediaman demi keselesaan bersama,” kata Erdogan.

6 Februari lalu, gempa bumi sekuat 7.7 dan 7.6 skala Ritcher melanda 11 wilayah di selatan Turkiye.

Kejadian itu menyebabkan kira-kira 14 juta penduduk terkesan, termasuk beberapa kawasan di utara Syria.- Agensi.


Kadar agihan keuntungan 2022 TH dilihat sederhana: Ahli ekonomi

KUALA LUMPUR, 21 Rejab 1444H, Ahad – Jangkaan agihan keuntungan selepas zakat bagi tahun kewangan 2022 yang akan diumumkan oleh Lembaga Tabung Haji (TH) bergantung kepada strategi pelaburan yang dikelolakan oleh pengurus dana TH sepanjang 2022.

Ahli Ekonomi dari Universiti Tun Abdul Razak, Prof Barjoyai Bardai berkata, jika dilihat strategi TH sebelum ini yang agak konservatif, pulangan dividen 2022 dijangka sederhana akibat ketidakstabilan pasaran ekuiti global.

“Memandangkan situasi pasaran kewangan seperti saham yang bergolak disebabkan kenaikan agresif (kadar faedah) oleh Rizab Persekutuan (Fed) Amerika Syarikat (AS) sepanjang tahun lepas, ramai kalangan pelabur asing telah ‘lari’ dan balik semula ke pasaran AS.

“Disebabkan pasaran ekuiti (saham) di AS bergolak dan turun, banyak institusi pelaburan telah mengubah strategi mereka untuk meminimumkan risiko daripada memaksimumkan keuntungan.

“Ini termasuklah TH yang dilihat bersikap konservatif  bagi tahun 2022 (laporan kewangan sehingga September), kerana merasakan adalah lebih baik selamatkan modal dan mendapat keuntungan kecil, daripada cuba memaksimumkan keuntungan tetapi mendedahkan risiko modal yang mungkin hilang,” katanya kepada Bernama.

Setakat 30 September, 2022, pecahan aset TH meliputi 60.1 peratus atau RM52.79 bilion adalah pendapatan tetap; hartanah (8.7 peratus atau RM7.63 bilion); ekuiti domestik 16.5 peratus (RM14.51 bilion); ekuiti asing 5.1 peratus (RM4.49 bilion); ekuiti swasta 1.1 peratus (RM974 juta); dan pasaran wang 8.5 peratus (RM7.44 bilion).

Berdasarkan pecahan ini, Barjoyai berpandangan pendapatan TH akan kekal stabil didorong oleh pelaburan pendapatan tetap.

Sementara itu, Prof Madya Dr Nuradli Ridzwan Shah Mohd Dali dari Fakulti Ekonomi dan Muamalat, Universiti Sains Islam Malaysia (USIM) yang turut bersetuju dengan pandangan tersebut juga melihat pulangan dividen TH bagi 2022 akan sederhana kerana TH mengamalkan strategi pelaburan yang selamat ekoran ketidaktentuan ekonomi global.

“Umum mengetahui, sekiranya kita mengamalkan pelaburan selamat, pulangannya juga akan sederhana.

“Walau bagaimanapun, saya jangka TH tidak mengamalkan strategi bertahan atau ‘defensif’ ini selama-lamanya. Ia perlu berubah selari dengan keadaan ekonomi dunia,” katanya. – Bernama


DBKL perketat SOP Pasar Borong Kuala Lumpur mulai Jumaat

Menurut kenyataan DBKL hari ini, individu seperti pemilik kedai, pekerja dan pemborong perlu mengemukakan salinan keputusan saringan COVID-19 yang diiktiraf Kementerian Kesihatan dengan tarikh tidak lebih dua minggu sebelum dibenarkan masuk.

Individu itu juga perlu melepasi pemeriksaan suhu badan yang tidak melebihi 37.5 darjah Celcius dan mendaftar diri menggunakan aplikasi MySejahtera di pintu masuk PBKL.

Arahan lain yang perlu dipatuhi ialah mengemukakan pas pelesen dan pas pekerja PBKL selain mematuhi prosedur operasi standard digariskan Majlis Keselamatan Negara, seperti memakai pelitup muka, penjarakan fizikal satu meter dan penggunaan cecair pembasmi kuman.

“Individu yang gagal mematuhi arahan tersebut tidak akan dibenarkan memasuki dan berurusan di PBKL,” demikian menurut kenyataan itu. -Bernama


Mansuh PT3: Usaha keluar daripada pembelajaran berorientasi peperiksaan

BANGI, 3 Zulkaedah 1443H, Jumaat – Langkah Kementerian Pendidikan (KPM) memperkasakan Pentaksiran Berasaskan Sekolah (PBS) dilihat sebagai usaha drastik kerajaan untuk keluar daripada pembelajaran berasaskan peperiksaan.

Pendidikan bukan hanya berpandukan gred dan markah sebaliknya adalah membina karakter serta insaniah dalam diri setiap pelajar, demikian pandangan Presiden Persatuan Pelajar Islam Selangor Darul Ehsan (PEPIAS), Muhamad Zakir Abdul Razak.

“Pelajar sepatutnya diberi ruang seluas untuk bina keupayaan diri berdasarkan potensi masing-masing.

“Langkah pemansuhan PT3 adalah usaha awal negara untuk keluar daripada pembelajaran berorientasi peperiksaan,” katanya dalam kenyataan hari ini.

Semalam, Menteri Kanan Pendidikan, Datuk Dr Radzi Jidin mengumumkan pemansuhan Pentaksiran Tingkatan 3 (PT3) yang diguna pakai sejak 2014 dan pemerkasaan PBS melalui Ujian Akhir Sesi Akademik.

Mengulas lanjut Muhammad Zakir berkata, pemansuhan berkenaan juga diyakini mampu mengurangkan tekanan guru dan pelajar.

Katanya, sebelum ini kebanyakan guru terpaksa menumpukan perhatian terhadap persiapan peperiksaan besar, termasuk mempersiapkan pelajar selain terpaksa menghabiskan sukatan mata pelajaran dengan pelbagai cara termasuk latihan tubi dan kelas tambahan.

“Pelaksanaan pentaksiran untuk mengukur tahap penguasaan dan prestasi pelajar secara formatif dan sumatif ini dilihat satu daripada satu langkah mengurangkan tekanan guru dan murid,” katanya.

Dengan pemansuhan PT3, PBS yang mengandungi tiga komponen iaitu Pentaksiran Bilik Darjah (PBD), Pentaksiran Aktiviti Jasmani Sukan dan Kokurikulum (PAJSK) serta Pentaksiran Psikometrik (PPsi) dimantapkan.

Pendekatan baharu yang diperkenalkan adalah pentaksiran sumatif iaitu penilaian murid mengikut tahun dan tingkatan.

Ia membabitkan murid Tahun 4, 5 ,6 serta pelajar Tingkatan 1, 2 dan 3 yang akan dilaksanakan bermula pada sesi akademik 2022/2023.

Dalam masa sama, beliau turut menyarankan KPM memperincikan mekanisme yang mudah sekali gus boleh mengurangkan bebanan guru dalam menjalankan pentaksiran.


17 maut banjir buruk, tanah runtuh landa Sri Landa

COLOMBO, 26 Syawal 1442H, Isnin – Sekurang-kurangnya 17 maut dan puluhan ribu penduduk dipindahkan akibat banjir serta tanah runtuh, ekoran hujan lebat berterusan melanda Sri Lanka, kata pegawai pada Isnin.

Hujan lebat berterusan sejak beberapa hari lalu menyebabkan sungai di selatan dan barat negara itu melimpah, sehingga menenggelamkan kawasan rendah dan memaksa ribuan penduduk berpindah.

“Paras air surut tetapi amaran tanah runtuh masih berlaku di 10 daerah,” kata Penolong Pengarah Pusat Pengurusan Bencana Kebangsaan, Pradeep Kodippili dalam satu kenyataan.

Lebih 270,000 penduduk dilaporkan terjejas, selain kira-kira 100,000 struktur bangunan berisiko tidak kukuh.

“Kita menjangkakan hujan akan berkurang mulai hari ini, tetapi beberapa daerah dilihat masih bercuaca buruk,” kata Pengarah Jabatan Meteorologi, Athula Karunanayake.

Banjir buruk di negara itu berlaku ketika Sri Lanka berusaha menangani penularan wabak pandemik COVID-19 melalui pelaksanaan perintah berkurung selama sebulan sehingga 14 Jun ini. – Agensi


Kerana pertahan Palestin, kanak-kanak 12 tahun maut ditembak rejim Israel

GAZA, 20 Muharram 1443H, Ahad – Setelah seminggu bertarung nyawa, kanak-kanak Palestin yang parah ditembak di kepala oleh pasukan pengganas Israel ketika demonstrasi minggu lalu, menghembuskan nafas terakhirnya semalam.

Hassan Abu al-Neil, 12, disahkan meninggal dunia pada Sabtu selepas ditembak pada 21 Ogos ketika demontrasi dianjurkan Hamas untuk mengingati ulang tahun ke-52 pembakaran perkarangan Masjid al-Aqsa di Baitulmaqdis Timur, termasuk memprotes sekatan yang dikenakan rejim Israel dan Mesir.

Serangan pengganas Israel telah mencederakan sekurang-kurangnya 41 rakyat Palestin yang menyertai tunjuk perasaan itu.

Tentera Israel mendakwa kononnya beberapa penunjuk perasan cuba memanjat pagar sempadan dan melemparkan alat letupan ke arah mereka.

Serangan Israel itu juga telah menyebabkan seorang lelaki yang dikenal pasti sebagai anggota sayap tentera Hamas, meninggal dunia akibat cedera parah pada Rabu.

Ketegangan di sempadan itu adalah yang paling ganas sejak berakhirnya tunjuk perasaan Great March of Return pada tahun 2019.

Dari tahun 2018 hingga 2019, ribuan rakyat Palestin di Gaza melakukan demontrasi di sempadan bagi menentang sekatan dan menuntut kembali hak mereka ke atas tanah yang dijajah Israel sejak 1948.

Ratusan penunjuk perasaan Palestin berdemontrasi pada Rabu lalu dekat sempadan Gaza-Israel, bagi melonggarkan sekatan yang dikenakan Israel sejak 2007.- Agensi


Piagam GTA sudah sedia dibentang kepada umum

BANGI, 7 Muharram 1444H, Jumaat – Parti BERJASA kekal teguh dengan prinsip ‘Bersama Pimpin Negara’ bagi mendepani Pilihan Raya Umum ke-15 (PRU-15).

Justeru, pembabitan parti itu dalam Gerakan Tanah Air (GTA) yang dibentuk bertindak sebagai pembuat keputusan bersama untuk menerajui gerak kerja PRU15.

GTA terdiri daripada empat parti tonggak iaitu BERJASA, Parti Pejuang Tanah Air (Pejuang), Parti Perikatan India Muslim Nasional (IMAN) dan Parti Bumiputera Perkasa Malaysia (Putra).

Setiausaha Agung BERJASA, Ir Ts Muhammad Lukman Al Hakim berkata, piagam GTA telah dibincang dengan rapi, tersusun dan teliti serta sudah bersedia untuk dibentangkan kepada umum untuk dinilai kekuatan dan kualiti gabungan itu.

“Demi mengangkat naratif ‘Malaysia Unggul dan Bermaruah’, GTA bersepakat mengembalikan semula kekuatan negara merentasi pelbagai aspek seperti pembangunan ekonomi, rekonsilasi nasional dan koreksional politik.

“GTA juga turut memberi fokus kepada pembangunan bangsa Melayu dan kaum-kaum lain ke arah yang lebih holistik dengan menjulang tinggi Perlembagaan Persekutuan sebagai asas integrasi nasional,” katanya dalam kenyataan.

Muhammad Lukman berkata, setiap intipati piagam gabungan telah dibincangkan secara tuntas antara presiden-presiden parti dalam gabungan ini.

Bahkan, ia disahkan secara konsensus sebulat suara semua parti terlibat menjadi asas pentadbiran gabungan ini yang bakal menentukan sebarang keputusan.

“BERJASA berikrar akan terus mendukung integriti dan tidak akan berkompromi terhadap mana-mana pihak yang didapati bersalah melalui sistem kehakiman negara dan menentang sebarang salah laku walaupun dalam kalangan gabungan ini,” katanya.

Pautan berkaitan;


Sekatan Israel sulitkan usaha Turkiye hantar bantuan ke Gaza

ISTANBUL, 27 Rabiulawal 1445H, Jumaat – Sekatan penuh pengganas Israel ke atas Semenanjung Gaza, menyulitkan usaha Turkiye untuk menghantar bantuan kemanusiaan kepada penduduk Palestin di wilayah itu.

Menurut pegawai Kementerian Pertahanan Turkiye, pihaknya sedang membuat persiapan yang diperlukan untuk menghantar bantuan ke Gaza.

“Situasi di Gaza semakin sangat rumit. Dalam keadaan semasa, sangat sukar untuk menyampaikan bantuan di sana,” katanya.

Katanya, pihak tentera Turkiye kini hanya menunggu lampu hijau daripada Presiden, Recep Tayyip Erdogan untuk menghantar keperluan berkenaan.

Pengganas Israel bertubi-tubi menyerang dan memusnahkan gerakan Hamas di Gaza sebagai membalas serangan pada Sabtu lalu.

Gaza yang menempatkan 2.3 juta penduduk kini berada dalam keadaan huru-hara selepas dikepung sepenuhnya dan dibom sepanjang masa.

Sehingga kini, 1,537 rakyat Gaza syahid akibat kezaliman rejim penjajah, manakala 6,612 yang lain cedera teruk. – Agensi


Pro-Palestin demonstrasi di Rumah Putih kecam lawatan PM Israel

WASHINGTON, 18 Muharram 1443H, Jumaat – Penyokong hak Palestin berkumpul berhampiran Rumah Putih bagi mengecam keras lawatan Perdana Menteri negara pengganas Israel, Naftali Bennett ke Washington.

Sambil mengibarkan bendera Palestin dan melaungkan pendudukan, peserta demonstrasi meminta Presiden Amerika Syarikat (AS), Joe Biden menepati janji kempennya untuk memajukan hak asasi manusia secara global.

Biden seharusnya bertemu Bennett pada jam 11:30 pagi waktu tempatan semalam, bagaimanapun perbincangan dua hala itu dipindahkan ke hari ini.

Ia susulan kononnya Rumah Putih memberi fokus kepada keadaan di Kabul, di mana dua letupan membunuh dan mencederakan puluhan orang di luar lapangan terbang.

Para aktivis itu memetik tindakan Israel yang memaksa keluarga Palestin keluar dari kediaman mereka di kejiranan Sheikh Jarrah di Baitulmaqdis dan sekatan di Gaza, di mana rejim Israel telah mencederakan puluhan penduduk Palestin minggu ini.

Mereka turut mendesak Biden untuk mengakhiri polisi ‘cek kosong’ kepada Israel.

Aktivis Gerakan Belia Palestin – salah satu kumpulan yang menganjurkan demonstrasi itu – Laura Albast menegaskan, Biden telah gagal menunaikan janjinya untuk menjalankan dasar luar yang berpusat pada hak asasi manusia.

“Kami akan tetap berada di sini dan beliau akan mendengarkan kami sama ada suka atau tidak,” tegasnya.

Sekurang-kurangnya 28 keluarga Palestin – yang tinggal di kejiranan Sheikh Jarrah sejak tahun 1950-an – menghadapi pengusiran yang diperintahkan oleh mahkamah Israel. – Agensi


Polis Pulau Pinang tahan 38 along

GEORGE TOWN, 27 Zulkaedah 1444H, Jumaat – Polis Pulau Pinang menahan 38 individu kerana terbabit dengan aktiviti pinjaman wang tidak berlesen atau along dalam operasi khas yang dijalankan bagi menangani sekali gus membanteras kegiatan itu.

Ketua Polis Pulau Pinang, Khaw Kok Chin berkata, kesemua mereka terdiri daripada 34 lelaki dan empat perempuan itu ditahan sejak pihaknya melancarkan operasi besar-besaran pada 5 Jun lepas hingga semalam.

“Sejak pihak polis Pulau Pinang melancarkan operasi besar-besaran membanteras kegiatan along itu, kami telah menahan seramai 38 individu di sekitar Pulau Pinang dan negeri-negeri jiran kita kerana mereka cuba melarikan diri serta bersembunyi di sana.

“Semua yang ditahan itu berumur 21 hingga 72 tahun dan ada dalam kalangan mereka yang ditahan itu bersangkut beberapa kes lama yang kertas siasatan telah dibuka namun mereka masih bebas (melarikan diri) dan bila kita tangkap, kita (akan) terus dakwa,” katanya kepada pemberita di sini hari ini.

Beliau ditemui selepas mengadakan lawatan kerja di Ibu Pejabat Polis Daerah Timur Laut di sini, yang turut dihadiri Ketua Polis Daerah Timur Laut ACP Soffian Santong.

Mengulas sama ada along yang ditahan itu terlibat dalam kes ugutan jenayah terhadap Khaw, beliau berkata, pihaknya sedang menjalankan siasatan lanjut terhadap mereka.

“Pihak polis sedang siasat sama ada mereka terlibat cuma apa yang saya boleh maklumkan, kita ada modus operandi untuk mengesan (along) yang terlibat dengan ugutan jenayah itu … saya tidak boleh ulas lanjut kerana tidak mahu suspek lari,” katanya.

Khaw berkata, kesemua 38 suspek yang ditahan itu disiasat di bawah Seksyen 5 (2) Akta Pemberi Pinjam Wang 1951.

Sebelum ini, Polis Diraja Malaysia (PDRM) telah memperhebat usaha dan sedang memburu sindiket pemberi pinjaman wang tidak berlesen yang menghantar sepucuk surat amaran dan ugutan jenayah kepada Ketua Polis Pulau Pinang.

Ketua Polis Negara, Tan Sri Acryl Sani Abdullah Sani dilaporkan berkata, pihaknya memandang serius tindakan biadab dan melampau along yang berani mencabar serta mengugut pegawai tertinggi PDRM di Pulau Pinang.

Surat layang itu yang dimasukkan di dalam sampul surat, telah diterima pada 1 Jun lepas melalui perkhidmatan Pos Malaysia.

Acryl Sani turut dilaporkan berkata pemeriksaan awal polis terhadap sampul surat terbabit mendapati terdapat enam keping replika wang kertas “duit mayat” dan sekeping nota berbentuk amaran agar polis menghentikan tindakan agresif memerangi sindiket pemberi pinjaman wang tanpa lesen di Pulau Pinang. – Bernama


‘Cukup-cukuplah beri talian hayat kepada MCA’

BANGI, 5 Rejab 1443H, Isnin – Pemimpin Barisan Nasional (BN) perlu memberi perhatian terhadap saranan akar umbi UMNO agar pembaharuan dilakukan dalam pemilihan calon Pilihan Raya Negeri (PRN) Johor dengan tidak lagi mengambil kira kerusi tradisi sebagai kriteria utama.

Saranan disuarakan Ketua UMNO Bahagian Tanjung Piai, Senator Datuk Jefridin Atan atas dasar kriteria itu tidak lagi relevan berikutan perubahan kehendak dan keperluan pengundi masa kini.

Katanya, BN perlu lebih terbuka mengikut selera pengundi berdasarkan majoriti kaum di setiap kawasan Dewan Undangan Negeri (DUN).

“Istilah kerusi tradisi sama ada bagi UMNO, MCA dan MIC tidak lagi relevan digunakan pucuk pimpinan tertinggi BN dalam pembahagian kerusi pada PRN Johor.

“Jika majoriti di sesuatu kawasan DUN itu Melayu, sudah tentu, kena akur wakil rakyat di situ mestilah daripada UMNO begitu juga sekiranya kawasan itu majoritinya masyarakat Cina, MCA yang perlu bertanding, janganlah sesekali diletak calon Melayu.

“Kehendak rakyat perlu diberikan keutamaan, kita sudah tidak boleh terima parti-parti komponen yang rakyat sendiri sudah tidak selesa dengan mereka,” katanya.

Mengulas perkara itu, pemerhati politik, Prof Dr Mohd Ridhuan Tee Abdullah mengakui, teruja dengan pandangan berkenaan meskipun ia telah dilontarkan beliau sebelum ini, namun tidak dipedulikan.

Katanya, sudah sampai masanya MCA menunjukkan kekuatan dan kejantanan mereka di kawasan orang Cina seiring dengan nama parti itu.

“Cuba fikir sejenak, DAP tidak letak nama Cina dalam partinya, tetapi menang besar kawasan majoriti Cina. Kenapa?

“Contoh, Parlimen Tanjung Piai, kerusi ini sepatutnya ditandingi UMNO bukan MCA. MCA hanya layak diberikan satu DUN sahaja (Pekan Nanas), dalam Parlimen Tanjung Piai. Itu pun atas belas ehsan, bukan atas nama kerusi tradisi,” katanya sinis.

Pada masa sama, beliau menggesa tindakan memberi talian hayat kepada MCA dihentikan.

“Jika parti ini mesra Islam, masih boleh diterima lagi. Masalahnya perkaumannya sangat menebal. Sentuh sahaja sekolah Cina, dialah yang akan melompat lebih DAP daripada DAP.

“Sebut sahaja RUU355, parti inilah yang paling kuat menentang. Fikir-fikirkan,” katanya.


3 maut akibat gempa bumi di Bali

JAKARTA, 9 Rabiulawal 1443H, Sabtu – Tiga orang terbunuh, manakala tujuh lagi cedera apabila gempa bumi melanda pulau pelancongan Indonesia, Bali, kata agensi bencana.

Gempa dengan kekuatan 4.8 magnitud pada kedalaman 10 kilometer itu menggegarkan timur laut Banjar Wanasari.

Dua orang dilaporkan meninggal dunia selepas gempa itu mengakibatkan tanah runtuh yang menimpa rumah mereka di daerah Bangli, sementara seorang lagi terbunuh di bandar pelabuhan Karangasem, kata pegawai.

Bagaimanapun, angka kematian tidak dijangka bertambah, kata mereka.

“Gempa terasa kuat selama lima saat. Orang ramai panik dan lari dari rumah mereka ketika gempa itu melanda,” kata jurucakap agensi bencana, Abdul Muhari.

Pusat gempa itu berada jauh daripada pusat pelancongan utama di Bali, yang perlahan dibuka kembali kepada pengunjung antarabangsa setelah penutupan ekoran wabak COVID-19.

Indonesia sering mengalami gempa bumi berikutan kedudukannya di lingkaran api Pasifik, lengkungan aktiviti gempa yang kuat di mana plat tektonik bertembung yang membentang dari Jepun melalui Asia Tenggara dan melintasi lembah Pasifik.

Pada bulan Januari, lebih daripada 100 orang terbunuh dan ribuan orang kehilangan tempat tinggal akibat gempa berkekuatan 6.2 magnitud yang melanda pulau Sulawesi.

Gempa berkekuatan 7.5 magnitud dan tsunami berikutnya di Palu tiga tahun lalu menyebabkan lebih daripada 4,300 orang mati atau hilang. – Agensi


Penceroboh haram Israel cuba rampas perkampungan Armenia di Baitulmaqdis

BAITULMAQDIS, 3 Jamadilawal 1445H, Jumaat – Penceroboh bersenjata Israel, disokong rejim keselamatan Zionis, cuba  menduduki hampir 25 peratus perkampungan Armenia – perancangan sejak berabad-abad lamanya.

Sebuah konvoi kereta dan motosikal penceroboh Israel memasuki perkampungan Armenia di Baitulmaqdis Timur yang diduduki, bertujuan merampas kawasan yang dikuasai Armenia, kata komuniti itu dalam satu kenyataan.

Gerakan untuk Perlindungan dan Pemeliharaan Perkampungan Armenia, dalam catatan di Instagram, memberi amaran ketegangan sedang meningkat dan polis Israel tanpa sebab yang kukuh menahan tiga warga Armenia, termasuk seorang di bawah umur, sambil menyokong penceroboh Israel.

Tatkala peperangan Israel ke atas Gaza mendapat perhatian dunia, penceroboh di wilayah yang diduduki, termasuk Kota Lama di Baitulmaqdis Timur, semakin mendesak menuntut tanah itu secara haram.

Gerakan itu berkata, percubaan oleh penceroboh Israel untuk menakluki ‘Taman Armenia’ – dikenali sebagai ‘Taman Lembu’ di Kota Lama Baitulmaqdis, adalah cubaan jahat untuk mengubah fakta di lapangan.

“Kami sedang berjuang sekarang untuk integriti orang Armenia dan Kristian,” kata Hagop Djernazian, pengasas bersama gerakan untuk menyelamatkan orang Armenia, dan ahli Komuniti Armenia Baitulmaqdis.

Pertikaian itu bermula selepas Patriarkat Armenia Baitulmaqdis menandatangani perjanjian keruh dan rahsia dengan sebuah syarikat bernama Zana Capital, memajak taman-taman Armenia yang bersejarah, untuk membina sebuah hotel mewah, jelasnya.

“Malangnya perjanjian ini dibuat secara manipulasi dan penipuan,” kata Djernazian, kepada Middle East Eye.

Masyarakat kini menghadapi ancaman wujud daripada perjanjian yang akan menyaksikan kira-kira 25 peratus daripada perkampungan Armenia dijual dengan pajakan 99 tahun kepada komuniti penceroboh Israel yang kononnya membina pembangunan mewah.

Patriarkat Armenia Baitulmaqdis mengumumkan pada 26 Oktober bahawa surat telah dihantar kepada syarikat yang menguruskan pembangunan bahawa perjanjian itu akan dibatalkan.

Walaupun ditandatangani pada 2021, perjanjian itu diketahui umum pada 2023, apabila salah satu perniagaan Israel berusaha untuk mengambil alih tanah, mencetuskan bantahan daripada masyarakat Armenia.

“Sejak 26 Oktober, Syarikat Zana, yang ternyata disokong oleh penceroboh dan Ateret Cohanim, sebuah organisasi penceroboh yang cuba mengubah susunan demografi Kota Lama menjadi majoriti Yahudi, cuba memprovokasi dan mengambil alih bahagian tanah itu secara paksa,” kata Djernazian.

Penceroboh Israel cuba untuk menakut-nakutkan masyarakat dan gerakan untuk menyelamatkan perkampungan Armenia dengan, antara lain, membawa jentolak dan trak untuk merobohkan tembok dan tanah, kata Djernazian.

“Mereka membawa masuk penceroboh bersenjata dua minggu lalu untuk mengambil alih tanah itu secara paksa menggunakan penceroboh bersenjata dan menyerang anjing.

Kerajaan Israel berhaluan kanan, diketuai oleh Perdana Menteri Israel Benjamin Netanyahu, yang juga terdiri daripada penceroboh, telah mewujudkan situasi yang lebih permisif untuk rampasan tanah sedemikian. – Agensi


Penceroboh haram bina empat penempatan di Tebing Barat

RAMALLAH, 29 Syaaban 1444H, Rabu – Rakyat Palestin menyuarakan kemarahan selepas rejim Zionis meluluskan undang-undang yang membenarkan penceroboh haram membina semula empat penempatan di Tebing Barat yang dipindahkan sejak dua dekad lalu.

Rang Undang-Undang yang dipanggil ‘undang-undang pemisahan’ di Tebing Barat dan Semenanjung Gaza dilulus oleh Parlimen Israel, Isnin lalu.

Rejim Zionis memindahkan penempatan di utara Tebing Barat sebagai sebahagian daripada rancangan pemisahan dari Gaza pada 2005.

Jurucakap Presiden Palestin, Nabil Abu Rudeineh mengutuk tindakan Knesset yang melanggar semua resolusi legitimasi antarabangsa khususnya Resolusi (2334), yang menganggap semua penempatan adalah haram di semua wilayah Palestin.

Nabil berkata, negara haram Israel, sedang berusaha untuk menggagalkan usaha antarabangsa mencegah peningkatan penempatan haram.

Justeru, Nabil menggesa masyarakat antarabangsa tertutama Amerika Syarikat (AS) memberi tekanan kepada rejim Zionis bagi menghentikan dasar unilateral yang melanggar undang-undang antarabangsa.

Sementara itu, Setiausaha Agung Jawatankuasa Pusat Fatah, Jibrail Rajaoub berkata, penceroboh haram kini kembali ke penempatan di Homesh sebelum undang-undang diluluskan.

Malah, Jibrail mendakwa Perdana Menteri Israel, Benjamin Netanyahu mengabaikan perjanjian pada sidang kemuncak Aqaba tiga minggu lalu.

“Kemungkinan Israel tidak akan mematuhi persefahaman di Sharm El-Sheikh dan ketegangan akan berlaku ketika bulan Ramadan ini,” katanya. – Agensi


Istilah kepentingan rakyat, bangsa hanya ‘kelentong’ politikus terus menipu

BANGI, 27 Syaaban 1442H, Jumaat – Kemelut yang berlaku di antara parti politik Melayu ketika ini khususnya UMNO dan Parti Pribumi Bersatu Malaysia (Bersatu), bukanlah semata-mata persaingan idealisme atau perjuangan.

Bahkan, kemelut itu juga bukanlah kerana bersaing untuk menonjolkan parti mana yang mampu memerintah negara dengan lebih baik, kata Amir Ikatan Muslimin Malaysia (ISMA), Ustaz Abdullah Zaik Abd Rahman.

Sebaliknya, beliau menyifatkan kemelut politik di antara dua parti Melayu itu sebenarnya adalah ‘pertempuran’ di dalam konteks manfaat atau demi kepentingan tertentu.

“Mereka melakukan kempen memujuk rakyat, yang pada pandangan umum seolah-olah mereka ini berjuang untuk bangsa, agama dan negara.

“Tetapi hakikatnya, mereka bergaduh kerana rebut kekayaan dan kepentingan kerana bila jadi menteri, pasti akan dapat kaut hasil daripada projek-projek yang disalurkan melalui kementerian,” katanya dalam Wawancara Eksklusif di TV Pertiwi.

Ustaz Abdullah Zaik berkata, apabila sesuatu parti memegang kementerian, namun tidak memperoleh ‘hasil’ banyak untuk diri sendiri maka jadilah punca bergaduh sesama parti.

“Jadi di dalam pakatan yang ada iaitu PN dan sebagainya, dia memerintah bersama tetapi dia merasakan kerusi sikit tetapi pegang kementerian penting dan dapat kaut lebih.

“Sedangkan yang kerusi banyak dapat kaut sikit, sedangkan patutnya dapat banyak dan kalau boleh mahu kaut semua,” katanya.

Atas sebab itu, beliau menganggap istilah rakyat atau kepentingan bangsa dan agama yang disebut parti-parti berkenaan hanyalah ‘kelentong’ untuk menipu.

“Sedangkan, yang digaduhkan sebenarnya oleh mereka adalah siapa yang dapat banyak (manfaat) dan siapa dapat sikit.

“Mereka melaksanakan satu budaya dengan ambil manfaat daripada kekayaan negara untuk mengaut hasil demi kepentingan mereka,” katanya.


Bukan semua profesor Melayu sokong Anwar jadi PM: Ismail Sabri

BANGI, 22 Rabiulakhir 1444H, Khamis – Kenyataan sekumpulan 70 Profesor Melayu yang menyokong Presiden PKR, Datuk Seri Anwar Ibrahim sebagai calon Perdana Menteri tidak mewakili Majlis Profesor Negara (MPN).

Perdana Menteri, Datuk Seri Ismail Sabri Yaakob berkata, beliau sudah berkomunikasi dengan Presiden MPN, Prof Datuk Dr Raduan Che Rose, semalam yang menafikan kenyataan itu mewakili profesor seluruh negara.

“MPN telefon saya beritahu ia tidak mewakili seluruh profesor. Biasalah dalam mana-mana pertubuhan, ada sokong dan ada tak tapi tak wakili keseluruhan profesor,” katanya seperti dipetik media tempatan, hari ini.

Dalam pada itu, Ismail Sabri dimaklumkan, satu kenyataan media akan dikeluarkan MPN dalam masa terdekat berhubung perkara itu.

Semalam, sekumpulan 70 Profesor Melayu dikenali sebagai G70 mengadakan sidang media menyokong Anwar Ibrahim sebagai calon Perdana Menteri berdasarkan kredibiliti dan rekod prestasinya yang cemerlang.

Menurut jurucakap Deklarasi Profesor Melayu G70, Profesor Datuk Wan Ramli Wan Daud, Pengerusi Pakatan Harapan (PH) itu merupakan satu-satunya tokoh dengan kewibawaan dan pengalaman serta integriti yang mampu memimpin masyarakat majmuk.


EU salur RM4.7 bilion kepada Afghanistan elak kemudaratan rakyat

ROM, 7 Rabiulawal 1443H, Khamis – Kesatuan Eropah (EU) berjanji akan menyumbang kira-kira AS$1.15 bilion (RM4.7 bilion) pakej bantuan kepada Afghanistan bagi mengelak krisis kemanusian dan kejatuhan sosioekonomi pentadbiran Taliban, kata Ketua EU, Ursula von der Leyen.

Von der Leyen membuat perjanjian berkenaan ketika sidang kemuncak G20 yang diadakan secara maya bagi membincangkan situasi keselamatan dan hak kemanusiaan di Afghanistan.

Beliau dalam kenyataan menegaskan, dana yang disalurkan EU adalah sumbangan langsung kepada rakyat Afghanistan serta organisasi-organisasi antarabangsa dan bukannya secara terus kepada kerajaan Taliban.

“Kita lakukan semua ini bagi mengelak krisis kemanusiaan berterusan dan sosioekonomi Aghanistan runtuh dan kita lakukan semua ini dengan segera,” katanya.

Tegas beliau, rakyat Afghanistan kini semakin menderita selepas ketiadaan pekerjaan atau wang bagi meneruskan kehidupan dan hanya bergantung kepada bantuan semata-mata.

“Sekiranya dibiarkan keadaan lebih parah dan menyebabkan lebih ramai rakyat akan membawa diri ke negara-negara mencari kehidupan yang sempurna,” ujarnya.

Katanya lagi, dana yang disumbangkan boleh digunakan untuk tambahan kepada kesihatan di negara itu.

Malah negara-negara jiran boleh membantu menguruskan migrasi dan mempromosikan kerjasama dalam memerangi keganasan.

G20 merupakan organisasi melibatkan beberapa buah negara termasuk Amerika Syarikat (AS), EU, Turki, Russia, Inda dan Arab Saudi. – Agensi


Didesak Arab Saudi, Pakistan bayar pinjaman RM4.04 bilion

ISLAMABAD, 2 Jamadilawal 1442H, Khamis – Pakistan telah mengembalikan AS$1 bilion (RM4.04 bilion) kepada Arab Saudi sebagai ansuran kedua pinjaman keseluruhan yang berjumlah AS$3 bilion (RM12.1 bilion).

Islamabad kini berpaling kepada Beijing bagi mendapatkan pinjaman komersial – membantunya mengimbangi tekanan untuk membayar AS$1 bilion (RM4.04 bilion) lagi kepada Riyadh bulan depan, kata para pegawai pada hari Rabu, menurut laporan Reuters.

Penganalisis mengatakan bahawa ianya bukan suatu kelaziman bagi Riyadh untuk menuntut pengembalian wang. Tetapi hubungan Pakistan dan Arab Saudi – yang merupakan teman rapat daripada segi sejarah, tegang sejak akhir-akhir ini.

Arab Saudi memberikan Pakistan pinjaman AS$3 bilion (RM12.1 bilion) dan kemudahan kredit minyak AS$3.2 bilion (RM12.9 bilion) pada akhir 2018.

Bagaimanapun, selepas Islamabad meminta sokongan Riyadh atas dakwaan pelanggaran hak asasi manusia oleh India di wilayah Kashmir yang dipertikaikan, Arab Saudi telah menggesa Pakistan untuk membayar balik pinjaman tersebut.

Sejumlah pemerhati percaya, Arab Saudi berdiam diri menyaksikan pembunuhan warga muslim Kashmir kerana memiliki kepentingan bersama India.

Dengan pengeluaran AS$1 bilion (RM4.04 bilion), Pakistan – yang memiliki rizab asing bank pusat AS$13.3 bilion (RM53.8 bilion) – dapat menghadapi masalah neraca pembayaran setelah membersihkan ansuran Arab Saudi berikutnya.

“China telah menyelamatkan kita,” kata seorang pegawai kementerian luar negeri kepada Reuters.

Seorang pegawai kementerian kewangan mengatakan bahawa bank pusat Pakistan sudah mengadakan perbincangan dengan bank perdagangan China.

“Kami telah memulangkan AS$1 bilion (RM4.04 bilion) ke Arab Saudi. AS$1 bilion (RM4.04 bilion) lagi akan dibayar kepada Riyadh bulan depan (Januari),” katanya.

Terdahulu, Islamabad telah mengembalikan ansuran pertama AS$1 bilion (RM4.04 bilion) pada bulan Julai.

Walaupun lebihan AS$1.2 bilion (RM4.8 bilion) dalam baki akaun semasa dan rekod pengiriman wang sebanyak AS$11.77 bilion (RM47.6 bilion) dalam lima bulan terakhir telah membantu menyokong ekonomi Pakistan, namun mengembalikan wang Arab Saudi adalah tindakan mundur.

Ketua tentera Pakistan, Jeneral Qamar Javed Bajwa yang mengunjungi Riyadh pada bulan Ogos untuk meredakan ketegangan, bertemu dengan Duta Besar Saudi di Islamabad pada hari Selasa. – Agensi


Merokok di premis makanan, 195 notis dikeluarkan

IPOH, 14 Syaaban 1443H, Khamis – Sejumlah 195 notis dikeluarkan Jabatan Kesihatan Negeri Perak (JKNP) dengan nilai kompaun sebanyak RM49,750 bagi kesalahan di bawah Peraturan-Peraturan Kawalan Hasil Tembakau 2004 (PPKHT 2004), kerana individu merokok di kawasan larangan dan pemilik premis tidak mempamerkan tanda larangan merokok.

Pengarah Kesihatan Perak, Datuk Dr Ding Lay Ming berkata, notis itu dikeluarkan semasa aktiviti penguatkuasaan, yang dijalankan oleh JKNP dan polis membabitkan pemeriksaan di 536 premis di sekitar daerah Kinta, selama tiga hari bermula Selasa lepas.

“Rata-rata pelanggan yang disaman kerana merokok di premis makanan, memberi pelbagai alasan tidak munasabah seperti menyangkakan larangan merokok dalam kawasan premis makanan sudah tamat,” katanya pada sidang media di sini hari ini.

Dr Ding berkata, ia menunjukkan sikap tidak bertanggungjawab perokok kerana tanda larangan merokok sudah jelas dipaparkan di setiap premis makanan, dan pelanggan serta pemilik premis perlu bertanggungjawab terhadap larangan merokok yang sudah pun dikuatkuasakan kerajaan sejak 2019.

Dalam pada itu, Dr Ding berkata, sejumlah 46 kompaun dengan nilai RM46,000 dikeluarkan di bawah kesalahan Akta Pencegahan & Pengawalan Penyakit Berjangkit 1988 (Akta 342), melibatkan pelanggaran prosedur operasi standard Pelan Pemulihan Negara Fasa Empat, antaranya tidak memakai pelitup muka di tempat awam, serta tidak mengimbas aplikasi MySejahtera.

“Pihak JKNP juga turut mengeluarkan 74 notis dengan nilai kompaun RM7,550 ke atas pengendali makanan di premis makanan, di bawah Peraturan-Peraturan Kebersihan Makanan 2009 (PPKM 2009),” katanya. – Bernama


Hakim beri amaran jangan komen perbicaraan kes Zahid Hamidi di media sosial

BANGI 1 Safar 1443H, Rabu – Hakim Mahkamah Tinggi, hari ini, memberi amaran kepada orang ramai supaya tidak membuat sebarang komen di media sosial berkaitan perbicaraan kes pecah amanah, rasuah dan pengubahan wang haram membabitkan Datuk Seri Dr Ahmad Zahid Hamidi yang sedang berlangsung.

Amaran itu dikeluarkan Datuk Collin Lawrence Sequerah selepas Timbalan Pendakwa Raya, Datuk Raja Rozela Raja Toran memaklumkan kepada mahkamah bahawa anak perempuan Ahmad Zahid, Datuk Nurulhidayah membuat hantaran mengenai kes bapanya di Instagram.

“Mahkamah perlu memberi amaran mengenai komen seperti itu yang boleh membawa kepada subjudis. Komen seperti itu tidak boleh dibuat ketika perbicaraan sedang berlangsung,” katanya.

Terdahulu, Raja Rozela berkata, pihak pendakwaan percaya Nurulhidayah membuat hantaran berhubung isu imuniti semalam di Instagramnya, nurul.zahid.

“Kami percaya penulisnya ialah anak perempuan Ahmad Zahid. Komen ini tidak berasas dan prejudis. Tidak adil bagi pihak pendakwaan kerana kes ini masih berjalan.

“Saya tidak diarahkan supaya memulakan prosiding menghina, tetapi memadai memaklumkan orang ramai supaya tidak membuat sebarang komen berhubung prosiding ini,” katanya dan menambah mahkamah perlu melarang penulis, Nurulhidayah serta orang ramai daripada membuat sebarang komen mengenai kes itu.

Peguam Hamidi Mohd Noh yang mewakili Ahmad Zahid kemudiannya bangun dan memberitahu mahkamah bahawa beliau akan meminta Nurulhidayah menarik balik komen berkenaan.

“Kami memohon maaf kepada mahkamah dan akan meminta penulis memadam hantaran itu jika mahkamah mahu ia dikeluarkan,” katanya.

Semakan di Instagram Nurulhidayah mendapati beliau sudah memadamkan hantaran berkenaan dan memuat naik catatan baharu yang meminta maaf kepada mahkamah mengenai perkara berkenaan.

“Saya tidak sepatutnya berkongsi atau komen apa yang berlaku ketika prosiding. Ini tidak akan berlaku lagi,” katanya.

Ahmad Zahid, 68, berdepan 47 pertuduhan membabitkan 12 pertuduhan pecah amanah, lapan tuduhan rasuah dan 27 pertuduhan pengubahan wang haram berjumlah jutaan ringgit milik Yayasan Akalbudi.

Perbicaraan kesnya kini di peringkat penghujahan pihak pembelaan di akhir kes pendakwaan. – Bernama


Varian Delta dikesan di Sarawak

KUCHING, 27 Zulkaedah 1442H, Khamis – Kes positif COVID-19 pertama membabitkan varian Delta telah dikesan di Sarawak, demikian menurut Institut Kesihatan dan Perubatan Komuniti (IHCM) Universiti Malaysia Sarawak (UNIMAS).

Kenyataan IHCM hari ini memaklumkan, varian itu dikesan susulan analisis penjujukan genom yang dilakukan baru-baru ini.

“Seorang lelaki berusia 56 tahun telah dikesan dengan varian itu pada 18 Jun dan kesnya diklasifikasikan sebagai kes import B,” menurut kenyataan itu.

IHCM juga menyatakan selain Delta, kes positif membabitkan varian Beta dan Theta turut dikesan di Sarawak sebelum ini.

Sebanyak 59 kes membabitkan varian yang membimbangkan (VOC) dan varian yang perlu mendapat perhatian (VOI) telah dikesan dalam kes-kes positif sehingga 26 Jun lepas.

Sejak penularan COVID-19 tahun lepas, IHCM telah berada di barisan hadapan dalam usaha memerangi pandemik itu di Sarawak.

Ia ditugaskan untuk menguji sampel dan menganalisis penjujukan genom bagi mengesan perubahan dalam virus itu. – Bernama


Ramai golongan T20 sudah berubah jadi M40

KOTA BHARU, 2 Zulhijjah 1443H, Sabtu – Majlis Pemulihan Negeri perlu segera dibentuk bagi melancarkan usaha memulihkan ekonomi bersepadu melibatkan kerjasama kerajaan Pusat dan negeri, kata Pengerusi Majlis Pemulihan Negara (MPN), Tan Sri Muhyiddin Yassin.

Beliau berkata, cadangan penubuhan majlis itu telah diusulkan kepada kerajaan dan dipersetujui oleh Perdana Menteri, Datuk Seri Ismail Sabri Yaakob.

Muhyiddin berkata, majlis pemulihan itu sebaik-baiknya diketuai Menteri Besar atau Pengerusi Jawatankuasa negeri yang bertanggungjawab dalam soal ekonomi di peringkat negeri masing-masing kerana soal pentadbiran dan perniagaan ada kaitan dengan bidang kuasa kerajaan negeri atau pihak berkuasa tempatan (PBT).

“Sewajarnya kerajaan negeri juga harus bertindak mengambil langkah-langah yang diperlukan untuk menyelesaikan pelbagai isu malahan beri bantuan dan sokongan kepada mereka yang terkesan seperti peniaga terutama usahawan kecil Bumiputera,” katanya.

Beliau berkata demikian pada Majlis Dialog Pengerusi MPN Bersama Badan Bukan Kerajaan (NGO) Negeri Kelantan di sini hari ini yang turut dihadiri Menteri di Jabatan Perdana Menteri (Ekonomi) Datuk Seri Mustapa Mohamed.

Mengulas lanjut, Muhyiddin berkata, aspek sedemikian jika tidak diberi tumpuan segera akan memberikan kesan besar antaranya pertambahan kadar kemiskinan.

Berikutan pandemik COVID-19, semakin ramai golongan T20 sudah berubah menjadi M40 dan begitu juga M40 dan B40 yang berubah status ekonomi mereka.

“Jelas terbukti bilangan yang sudah jatuh miskin sangat ramai. Sebahagian besar kategori itu orang Islam termasuk Bumiputera Sabah dan Sarawak,” kata Muhyiddin. – Bernama


Gunung Merapi meletus, muntahkan lahar lebih 2 kilometer

JAKARTA, 4 Zulkaedah 1444H, Rabu – Gunung Merapi di Indonesia – salah satu gunung berapi paling aktif di dunia – memuntahkan lahar lebih dua kilometer dari kawah pada Selasa.

Imej dramatik lava yang mencurah dari kawah gunuh berapi itu dikeluarkan Balai Cerap Gunung Merapi yang dikendalikan kerajaan.

Menurut Pusat Penyelidikan dan Pembangunan Teknologi Bencana Geologi (BPPTKG) – sebuah agensi kerajaan yang memantau gunung berapi – merekodkan puluhan gegaran kecil berkait letusan Merapi pada Selasa.

“Aktiviti Merapi sedikit meningkat sejak beberapa hari kebelakangan ini, tetapi peningkatan ini sering berlaku di Merapi.

“Cuaca cerah bermakna orang ramai boleh melihat letusan yang mengalir dari gunung berapi itu,” kata Ketua BPPTKG, Agus Budi Santoso.

Merapi, yang terletak hanya 28 kilometer di utara ibu kota wilayah Yogyakarta, dipantau rapi oleh agensi itu.

Pihak berkuasa melaksanakan zon sekatan 7 kilometer pada 2022 berikutan penilaian risiko untuk kampung sekitar.

Agus berkata, paras amaran Merapi – yang dikekalkan pada peringkat kedua tertinggi sejak 2020 berikutan peningkatan aktiviti gunung berapi – tidak berubah.

Letusan besar terakhir membabitkan Merapi berlaku pada 2010 yang membunuh lebih 300 orang dan memaksa 280,000 penduduk berpindah.

Ia adalah letusan paling kuat di Merapi sejak 1930 apabila kira-kira 1,300 orang terbunuh.- Agensi


10 juta jemaah tunai umrah sejak 4 Oktober tahun lalu

JEDDAH, 11 Safar 1443H, Sabtu – Kementerian Haji dan Umrah Arab Saudi mengumumkan, seramai 10 juta jemaah telah mengerjakan ibadah umrah sejak 4 Oktober tahun lalu.

Kejayaan itu susulan daripada pelaksanaan prosedur ‘keselamatan umrah’ yang dilancarkan oleh kementerian bagi membolehkan jemaah kembali ke dua masjid suci.

Selain itu, kementerian mendedahkan lebih daripada 12,000 visa telah dikeluarkan oleh kerajaan Arab Saudi bagi menyambut kedatangan jemaah dari negara lain sejak 10 Ogos lalu.

Kementerian Haji dan Umrah turut berjanji akan terus berusaha melindungi keselamatan dan kesihatan para jemaah, petugas serta pengunjung dua masjid suci, selain menggesa semua pihak mematuhi arahan pencegahan penularan pandemik COVID-19.

Pada masa hadapan, pihak berkuasa menyasarkan untuk menerima kapasiti 3.5 juta jemaah dan pengunjung dalam masa sebulan.

Timbalan Menteri Haji dan Umrah, Abdulfattah Sulaiman Mashat berkata, pada ketika ini, kapasiti maksimum adalah 70,000 jemaah setiap hari.

Katanya lagi, lengkap vaksinasi merupakan syarat utama bagi mereka yang berhasrat untuk mendapatkan permit mengerjakan umrah atau mengadakan kunjungan ke sini. – Agensi

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.